Sekolah Daif Di Sabah Akan Dinaik Taraf

KUALA LUMPUR: Kementerian Pendidikan memperuntukkan RM1.252 bilion dalam tempoh Rancangan Malaysia Ke-11 (RMKe-11) (2016-2020) bagi menaik taraf dan membangunkan semula bangunan sekolah yang daif di seluruh Sabah.

Menteri Kanan (Pendidikan), Dr Radzi Jidin, berkata peruntukan dalam RMKe-11 itu adalah untuk membiayai kerja menaik taraf dan membangunkan semula bangunan daif di 237 sekolah di Sabah.

Beliau berkata, baki bangunan daif lain akan dinaik taraf di bawah RMKe-12, namun ia tertakluk kepada keupayaan kewangan kerajaan.

“KPM juga menggunakan peruntukan daripada Program Khusus Penyelenggaraan Institusi Pendidikan bagi tujuan penyelenggaraan, berdasarkan keutamaan mengikut skala impak.

“Peruntukan penyelenggaraan bagi Sabah tahun ini adalah RM39.5 juta,” katanya menjawab soalan Datuk Seri Wilfred Madius Tangau (UPKO-Tuaran) pada sesi soal jawab lisan di Dewan Rakyat, hari ini.

Radzi berkata, sehingga 31 Mei lalu, sebanyak 414 sekolah di Sabah mempunyai bangunan pada tahap skala impak enam iaitu yang tidak selamat dengan pengesahan Jabatan Pendidikan Negeri (JPN) dan Pejabat Pendidikan Daerah (PPD),

Katanya, sebanyak 52 sekolah mempunyai bangunan tahap skala impak tujuh iaitu bangunan tidak selamat dengan pengesahan Jabatan Kerja Raya (JKR).

“Mengikut perancangan, kerja membaik pulih asrama dan kemudahan lain di sekolah berkenaan akan dapat diselesaikan dalam tempoh lapan bulan selepas proses perolehan dibuat.

“Pada peringkat awal, JKR bercadang membuat pelawaan tender pada Mac lalu tetapi ditangguhkan berikutan Perintah Kawalan Pergerakan (PKP).

“Terkini, JKR Malaysia telah membuka iklan tender pada 30 Jun dan akan ditutup pada 3 Ogos ini,” katanya.

Oleh kerana asrama tidak selamat digunakan, Radzi menjelaskan, pihak sekolah mengubah suai dewan makan, rumah guru dan bilik darjah untuk dijadikan asrama sementara bagi 114 pelajar.

Katanya, kerjasama dengan badan bukan kerajaan (NGO) untuk menyediakan penginapan bagi 58 murid di bangunan berdekatan dengan sekolah yang diubah suai menjadi asrama.

“Baki 143 murid lagi berulang-alik dari rumah ke sekolah. Pihak sekolah sedang mengubah suai beberapa kemudahan dan mengenal pasti premis berhampiran yang bersesuaian untuk disewa sebagai tempat tinggal sementara bagi menampung baki murid ini,” katanya.

Sementara menunggu kemudahan sementara itu siap, beliau berkata kementerian akan menampung tambang pengangkutan bagi murid yang berulang-alik dari rumah ke sekolah.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Madius Sokong Penuh Pindaan Enakmen Kesalahan Jenayah Syariah 1995

TUARAN, 13 Ogos: Presiden Pertubuhan Pasokmomogun Kadazandusun Murut Bersatu (UPKO), Datuk Seri Wilfred Madius Tangau menyokong penuh pindaan Enakmen Kesalahan Jenayah Syariah 1995 yang akan berkuat kuasa pada 9 Sept tahun ini.

Beliau yang juga Timbalan Ketua Menteri Sabah berkata walaupun bukan beragama Islam beliau sentiasa menyokong dan menghormati pindaan berkenaan yang sudah semestinya mendatangkan kebaikan kepada semua penganut Islam di Sabah.

“Pindaan enakmen berkenaan membuktikan bahawa kerajaan sangat mementingkan soal agama…kerana kerajaan mahu anak-anak muda atau generasi kini menerima ilmu berkaitan agama yang tepat,” katanya.

Beliau berkata demikian ketika berucap pada Sambutan Hari Raya Aidiladha Peringkat Gayang, dekat sini malam tadi yang dihadiri kira-kira 1,500 penduduk setempat.

Enakmen Kesalahan Jenayah Syariah (Pindaan) 2019 itu bagi mengadakan takrif agama Islam dan Ahli Sunnah Waljamaah selain menjadikan sebatan sebagai penalti bagi ajaran doktrin dan pelaksanaan upacara atau perbuatan berhubungan agama Islam yang bertentangan dengan hukum syarak serta fatwa dikuatkuasakan di negeri ini.

Pindaan enakmen itu juga bagi mengadakan peruntukan baharu mengenai larangan mengembangkan doktrin agama selain daripada doktrin agama Islam.

Madius yang juga Ahli Parlimen Tuaran berkata akan terus komited membantu rakyat di kawasan berkenaan tanpa mengira bangsa dan agama.

“Saya akan terus memberi bantuan kepada kelas-kelas kafa yang ada di daerah ini…walaupun bukan seagama saya menghormati Islam sebagai agama rasmi negara,” tambahnya.

Sementara itu, Madius menyeru agar masyarakat berbilang kaum dan agama di Sabah, khususnya di Tuaran sentiasa saling hormat-menghormati.

“Kita perlu perkukuhkan persefahaman dan perpaduan. Semoga sambutan Hari Raya Aidiladha pada kali ini memberi lembaran baru bagi kita untuk bersatu padu untuk memastikan negara terus aman dan damai,” katanya.


Cikgu Vienny Balakrishnan Bentang Penyelidikan PDPR Di Persidangan Maya Azerbaijan

KENINGAU : Cik Vienny Balakrishnan, guru kosmetologi Kolej Vokasional Keningau, telah mewakili sekolah tersebut membentang penyelidikan berkenaan dengan maklumbalas guru dan pelajar terhadap pengajaran dan pembelajaran di rumah (PDPR) di persidangan dalam talian di Azerbaijan pada 27 Mac 2022.

Cikgu Vienny membentang hasil dapatan kajian yang telah dilaksanakan oleh unit kajian dan inovasi kolej tersebut pada tahun 2021 semasa PDPR dilaksanakan untuk beberapa bulan.

Tujuan kajian ini adalah untuk mengenalpasti faktor penurunan penglibatan pelajar dalam aktiviti pembelajaran semasa PDPR dan mencari cara untuk menarik minat mereka agar terus bermotivasi untuk menghadiri kelas dalam talian serta menyiapkan tugasan yang diberi oleh guru.

Antara hasil perbincangan yang wajar diberi penekanan adalah keseimbangan antara pembelajaran sinkronus dan asinkronus serta tahap kesihatan sosioemosi pelajar dan guru yang perlu diberi perhatian dari semasa ke semasa.

Pengarah kolej itu, Encik Johari @ Jaibet Bin Sabin, mengucapkan tahniah kepada cikgu Vienny kerana telah membentang projek tersebut dengan baik dan dia berharap hasil dapatan ini akan dapat meningkatkan pendekatan kolej itu dalam membimbing para pelajar sama ada secara bersemuka mahupun dalam talian.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Kita Masih Belum Kalah Dalam Perang, Tapi Belum Juga Memenanginya ” – Dr Noor Hisyam

”Kita masih belum kalah dalam perang menentang Covid-19, belum juga kita memenanginya,” demikian kata-kata Ketua Pengarah Kesihatan, Datuk Dr Noor Hisham Abdullah dalam satu hantaran di Twitter sebentar tadi.

Menurut Dr Noor Hisham, kerjasama setiap orang sangat diperlukan bagi memutuskan rantaian Covid-19 ini.

Oleh itu, beliau meminta setiap orang untuk terus berada di rumah, sentiasa mengamalkan langkah membasuh tangan dengan kerap dan menjaga jarak sosial antara satu sama lain.

Setakat Selasa (31 Mac 2020), negara telah mencatatkan jumlah keseluruhan kes positif jangkitan sebanyak 2,766 kes dan 43 kes kematian.

Manakala, jumlah keseluruhan mereka yang pulih sepenuhnya dan dibenarkan keluar hospital adalah seramai 537 orang.

We have not lost the war against COVID-19, Neither have we won the war yet. We need each & everyone of you to break the chain of transmission. Pl continue to “stay at home, practice frequent hand washing & keep a distance fr others” So far we are succeeding with no spike of cases pic.twitter.com/NE8AmErj4T


Arab Saudi pancung 37 pesalah dalam sehari

DUBAI/GENEVA: Arab Saudi melaksanakan hukuman pancung besar-besaran semalam, membabit 37 orang yang didakwa terbabit dalam kegiatan berkaitan pengganas, lapor agensi berita rasmi negara itu, Saudi Press Agency (SPA).

Dalam kenyataan yang disiarkan SPA, hukuman mati itu dilaksanakan terhadap mereka yang cuba ‘menjejaskan keselamatan’ dan ‘menyebabkan huru-hara’.

“Hukuman mati itu dilaksanakan terhadap sejumlah penjenayah yang mengamalkan ideologi pelampau pengganas dan menubuhkan kumpulan pengganas bagi menjejaskan keselamatan selain menyebabkan huru-hara,” lapor new.com.au yang memetik kenyataan kenyataan SPA.

Kenyataan itu bagaimanapun, tidak memberi penjelasan lanjut kesalahan pesalah terbabit.

Ia menjadi pelaksanaan hukuman bunuh terbesar dalam masa sehari di Arab Saudi sejak Januari 2016 apabila 47 orang dipancung.

Menurut SPA, sebahagian pesalah itu terbabit dalam serangan bom terhadap ibu pejabat pihak keselamatan, menyebabkan kematian anggota keselamatan dan bekerjasama dengan ‘pertubuhan musuh’.

Al Jazeera melaporkan, hukuman mati itu dilaksanakan di Riyadh, Makkah, Madinah, wilayah Qassim dan Wilayah Timur dengan dua mayat pesalah digantung pada tiang sebagai amaran kepada orang lain.

Amnesty International menyatakan 14 daripada pesalah terbabit menyertai bantahan anti-kerajaan di Wilayah Timur pada 2011-2012.

Sementara itu, Reuters melaporkan, Pesuruhjaya Tinggi Hak Asasi Manusia Pertubuhan Bangsa-Bangsa Bersatu (OHCHR), Michelle Bachelet, yang mengecam pelaksanaan hukuman mati itu berkata, sebahagian besar mereka adalah minoriti Shiah yang mungkin tidak dibicarakan secara adil.

“Sekurang-kurangnya tiga daripada mereka bawah umur ketika hukuman dijatuhkan,” katanya dalam kenyataan yang dikeluarkan di Geneva. – Agensi


Covid-19: Sabah Sekat Kemasukan Peserta Ijtimak Tabligh Sulawesi, Tutup Terminal Bas Awam

KOTA KINABALU: Kerajaan Sabah mengambil tindakan menyekat serta-merta kemasukan jemaah tabligh dari Sabah yang menghadiri Ijtimak Tabligh Dunia Zon Asia 2020 di Gowa, Sulawesi Selatan, Indonesia pada 18 hingga 19 Mac lepas.

Setiausaha Kerajaan Negeri Safar Untong berkata, keputusan itu dibuat pada mesyuarat Sabah Covid-19 Command Centre yang diadakan hari ini sebagai langkah menangani penularan jangkitan wabak tersebut.

“Mereka (jemaah tabligh) tidak dibenarkan masuk ke Sabah untuk tempoh 14 hari bermula hari ini,” katanya dalam kenyataan di sini, hari ini.

Safar berkata, mesyuarat itu turut memutuskan untuk menutup operasi terminal bas awam di seluruh negeri berikutan terdapat maklumat masih banyak pergerakan penduduk di terminal bas daerah masing-masing, sekali gus mengingkari perintah kawalan pergerakan yang berkuat kuasa sehingga 31 Mac ini.

“Bagi menangani perkara tersebut, kerajaan negeri memutuskan supaya Pihak Berkuasa Tempatan (PBT) daerah masing-masing menutup semua operasi terminal bas awam (Intra daerah) di seluruh negeri bermula 21 Mac hingga tamat tempoh perintah kawalan pergerakan,” katanya.

Mengulas lanjut, Safar berkata, Sabah Covid-19 Command Centre juga memaklumkan terdapat beberapa isu telah diselesaikan dan dilaksanakan, termasuk isu pelajar Sabah terkandas di semua lapangan terbang di Semenanjung Malaysia.

“Ramai pelajar Sabah terkandas di lapangan terbang di Semenanjung Malaysia pada 18 Mac, namun, kerajaan negeri telah menyelesaikan isu ini pada 19 Mac melalui Kementerian Pelajaran dan Inovasi negeri serta Pejabat Perhubungan Negeri Sabah di Kuala Lumpur.

“Begitu juga dengan penumpang warganegara Malaysia yang terkandas di lapangan terbang di Semenanjung dan di Sarawak atau di Lapangan Terbang (Antarabangsa) Kota Kinabalu juga berjaya diatasi sepenuhnya pada jam 7 malam, 19 Mac,” katanya.

Sementara itu, Safar berkata, proses pembersihan serta penyahkuman juga dilakukan di 36 premis dan bangunan kerajaan Sabah mengikut prosedur operasi standard (SOP) Kementerian Kesihatan yang dipantau oleh pegawai Jabatan Kesihatan Sabah.

Proses sama turut dilakukan di 62 masjid dan 90 surau seluruh negeri sepanjang tempoh perintah kawalan pergerakan, katanya.

Dalam perkembangan berkaitan, Safar berkata, selain pengasingan di wad hospital, kerajaan Sabah juga membuka pusat kuarantin di beberapa daerah untuk menempatkan pesakit dalam siasatan (PUI) Covid-19 di negeri ini bermula 16 Mac lepas.

Pusat kuarantin tersebut ialah Rumah Rehat Ranau; Rumah Rehat Kinabatangan; Lembaga Minyak Sawit Malaysia di Lahad Datu; Projek Perumahan Rakyat Batu Putih di Sandakan; dan Kompleks Belia Tawau, katanya.

Di samping itu, kerajaan negeri juga mengarahkan PBT daerah mempertingkatkan penguatkuasaan terhadap mana-mana premis yang tidak sepatutnya beroperasi sepanjang tempoh perintah kawalan pergerakan. – FMT


PRK Sandakan: Shir Yee selesai mengundi di SK Muhibbah

SANDAKAN: Calon DAP, Vivian Wong Shir Yee mengundi undi di saluran tiga di pusat mengundi Sekolah Kebangsaan (SK) Muhibbah, di sini, kira-kira jam 8 pagi tadi.

Shir Yee ditemani kakak sulungnya, Benita Wong yang juga mengundi di pusat yang sama.

Seramai 39,684 pemilih dijangka mengundi hari ini di 19 pusat mengundi membabitkan 90 saluran yang dibuka Suruhanjaya Pilihan Raya (SPR) pada Pilihan Raya Kecil (PRK) Parlimen Sandakan.

Ia diadakan susulan kematian penyandangnya, mendiang Datuk Stephen Wong Tien Fatt akibat serangan jantung pada 28 Mac lalu.

PRK itu menyaksikan pertembungan lima penjuru antara Shir Yee; Naib Presiden Parti Bersatu Sabah (PBS), Datuk Linda Tsen Thau Lin dan tiga calon Bebas masing-masing bekas pengasas Parti Amanah Negara (AMANAH) Sabah, Hamzah Abdullah; bekas pengurus operasi syarikat perladangan kelapa sawit, Chia Siew Yung dan bekas pembantu tadbir Pusat Khidmat Parlimen Sandakan, Sulaiman Abdul Samat.

SPR semalam menetapkan proses mengundi bagi PRK Parlimen Sandakan bermula pada jam 8.30 pagi dan ditutup pada jam 5 petang.

Sementara itu, orang ramai dilihat mula datang mengundi di pusat mengundi SK Muhibbah bermula seawal jam 7. 30 pagi.

Tinjauan mendapati perkhidmatan kereta ‘buggy’ turut digunakan untuk membawa warga tua dan Orang Kelainan Upaya (OKU) ke tempat mengundi.

Hanya tiga daripada lima calon yang bertanding pada PRK itu membuang undi di Parlimen Sandakan iaitu Shir Yee dan dua calon Bebas, Sulaiman yang dijangka turut membuang undi di SK Muhibbah serta Siew Yung di SK Sungai Anib 1.

Thau Lin dan Hamzah tidak membuang undi kerana berdaftar sebagai pemilih di Parlimen Batu Sapi. – Berita Harian


31 Individu Dikenakan Kompaun RM1,000

KOTA KINABALU: Seramai 31 orang awam termasuk tiga pemilik premis dikenakan kompaun selepas didapati gagal mematuhi Tatacara Pengendalian Piawai (SOP) penjarakan fizikal.

Ketua Polis Daerah Kota Kinabalu Asisten Komisioner Habibi Majinji berkata 28 daripada mereka pelanggan premis terlibat yang berumur antara 21 sehingga 50 tahun.

“Tindakan diambil hasil Pemantauan Operasi COVID-19 Perintah Kawalan Pergerakan Pemulihan (PKPP) antara jam 12 tengah malam hingga 3.30 pagi semalam,” katanya.

Habibi berkata kesemua mereka dikenakan kompaun akibat melakukan kesalahan tidak mengamalkan SOP penjarakan fizikal seperti ditetapkan dalam penguatkuasaan PKPP.

Mengulas lanjut, kompaun itu dikeluarkan selaras dengan peruntukan Peraturan 11 (1) Peraturan-Peraturan Pencegahan dan Pengawalan Penyakit Berjangkit (No.7) (No. 2) 2020.

“Mereka dibawa ke IPD Kota Kinabalu untuk tindakan proses pengeluaran kompaun dan satu kertas siasatan turut dibuka mengikut Seksyen 3 Ordinan Hiburan Awam Sabah.

“Operasi itu dilaksanakan oleh sepasukan pegawai dan anggota polis dari Bahagian Siasatan Jenayah IPD Kota Kinabalu untuk memeriksa tahap pematuhan awam,” katanya.

Menurutnya, orang ramai perlu mematuhi SOP PKPP yang dikuatkuasakan untuk memastikan rantaian COVID-19 dapat diputuskan daripada terus merebak di negeri ini.

Pada masa sama, beliau berkata polis akan terus memantau secara berterusan khususnya pemeriksaan dari masa ke semasa untuk memastikan penguatkuasaan PKPP dipatuhi. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(EKSKLUSIF) Pendedahan Sebenar Disebalik Video “Khayal” Aliff Aziz, Yang Dikatakan Sedang Mabuk

Satu demi satu kontroversi melibatkan nama penyanyi Aliff Aziz, foto-fotonya bertatu dan video dia bertengkar di telefon menggunakan bahasa “ Lu Gua, Lu Gua” masih lagi hangat diperkatakan.

Apa sudah jadi dengan Aliff? Itulah persoalan yang dibangkitkan oleh netizen, kenapa dia seakan-akan terus lemas dalam kegelapan?

Lebih memeranjatkan, tersebar juga foto dirinya tidak sedarkan diri terbaring di atas rumput di tepi jalan. Pelbagai spekulasi mula timbul termasuklah dakwaan mengatakan Aliff mengambil barang terlarang untuk menenangkan jiwanya yang dikatakan dalam kemurungan.

Tidak dinafikan, daripada raut wajahnya memang jelas dia sedang terseksa.  Terbaru, tersebar pula laporan polis mengenai apa yang berlaku kepada Aliff.

Wanita yang turut dilihat dalam video bersama Aliff tampil menjelaskan perkara sebenar. Dia menafikan dakwaan dirinya adalah skandal terbaru penyanyi itu.

Katanya, ketika Aliff terbaring di atas rumput, penyanyi itu sedang mabuk, beberapa orang yang lalu di kawasan berkenaan mula mengambil gambarnya dalam keadaan sebegitu.

Malah, seorang lelaki seakan ingin memburukkan lagi imej Aliff dan merakam aksi penyanyi itu yang sedang mabuk. Lelaki tersebut turut mempermainkan Aliff agar dia terus melakukan pelbagai aksi ketika tidak sedar dan kemudiannya menyebarkan video tersebut di media sosial.

Daripada pendedahan ini, mungkin juga Aliff dianiaya oleh sesetengah pihak yang mengambil kesempatan meraih publisiti murahan memburukkan namanya. Seperti yang Bella Astillah juga katakan, Aliff kini sedang kemurungan, agak kasihan juga melihat dia sebegitu. Mungkin sudah tiba masanya untuk ahli keluarga dan rakan-rakan karib membantunya agar tidak keadaan tidak menjadi lebih buruk. Perlu bimbing Aliff ke arah kebaikan.


‘Budak telur’ insaf

CHRISTCHURCH: Remaja 17 tahun yang mencuri perhatian dengan tindakan berani memecahkan telur di kepala seorang senator Australia, akhirnya bersuara menerusi video yang dimuat naik di media sosial.

NZHerald melaporkan, video berdurasi selama beberapa saat itu dimuat naik selepas kejadian terbabit menjadi tular di media sosial.

”Jangan pecahkan telur di kepala ahli politik… anda akan dihenyak oleh 30 orang pada masa sama. Saya belajar dari kesilapan,” kata remaja itu.

Fraser Anning mencetuskan kemarahan selepas menuduh kehadiran orang Islam sebagai punca serangan pengganas di dua masjid di Christchurch.

Dia sedang bercakap dengan wartawan sebelum remaja yang memegang telefon bimbit memecahkan telur di kepalanya.

Anning yang terkejut dengan tindakan itu terus menumbuk remaja berkenaan sebelum beberapa lelaki menangkapnya.

Kejadian itu berlaku ketika satu petisyen mendesak Anning dipecat mendapat hampir 500,000 tanda tangan manakala remaja terbabit diangkat sebagai ‘wira’. – Agensi


Pak Ya nak saman pelawak

PENGAWAL keselamatan, Yahya Manap atau Pak Ya mungkin mengambil tindakan saman terhadap seorang pelawak yang membelasah dan menendangnya dalam kejadian pergaduhan di Taman Acacia di Nilai, kelmarin.

Yahya, 70, berkata perbuatan artis lelaki terbabit bukan sahaja menyebabkan kecederaan pada mukanya, tetapi dia turut mengalami trauma.

Menurutnya, dia diberi cuti sakit selama tiga hari oleh pihak Hospital Tuanku Ja’afar Seremban (HTJS) kerana kecederaan dialaminya itu.

“Sehingga hari ini, badan saya masih berasa sakit dan pening kepala kerana sukar tidur. Pemikiran saya kusut dan tidak dapat berfikir dengan baik.

“Saya hanya berehat dan makan ubat. Mujur ada isteri dan anak yang menjaga saya di rumah,” katanya ketika dihubungi, hari ini.

Yahya berkata, dia akan mendapatkan rawatan susulan sekiranya keadaan kesihatannya tidak menunjukkan perubahan.

Ditanya sama ada artis lelaki terbabit atau wakil ada menghubunginya untuk meminta maaf, Yahya berkata, dia tidak menerima sebarang panggilan telefon daripada pihak berkenaan.

“Beri saya masa untuk rehat dan tenangkan fikiran dahulu. Saya belum bersedia jumpa dia.

“Perbuatan dia (pelawak) saya boleh maafkan, tapi kesan akibat perbuatannya itu masih terasa sehingga hari ini. Saya mungkin akan ambil tindakan saman tapi bergantung kepada keputusan keluarga,” katanya.

Dalam kejadian jam 8 malam kelmarin, Yahya cedera pada hidung dan bengkak di muka serta sakit di pinggang serta lutut akibat tindakan lelaki terbabit.

Kejadian pergaduhan berlaku dipercayai kerana lelaki itu tidak puas hati selepas tidak dapat keluar daripada kawasan perumahan berkenaan berikutan palang keselamatan ditutup.

Sebelum itu, lelaki terbabit dikatakan mengekori sebuah kenderaan lain masuk tanpa kebenaran menyebabkan Yahya yang bertugas mengekori lelaki itu memintanya membuat pendaftaran, tetapi sebaliknya berlaku apabila dia dibelasah dan ditendang serta dibaling batu. – Harian Metro


PKR Inanam Putus Kerjasama Dengan Kenny Chua

KOTA KINABALU: Parti Keadilan Rakyat (PKR) Inanam memutuskan kerjasama dengan penyandang kerusi Dewan Undangan Negeri (DUN) Inanam, Kenny Chua.

Timbalan Pengerusi Parti Keadilan Rakyat (PKR) Sabah, Mustapha Sakmud berkata, keputusan itu dibuat apabila lembaga disiplin PKr memecat Kenny Khamis lalu.

“Untuk makluman lembaga disiplin parti sudah memecat Kenny Chua dan kami ingin mengingatkan kepada semua ahli-ahli parti supaya tidak lagi bekerjasama dengan beliau, sebagai kawan ya.

“Tetapi kita bakal menghadapi pilihan raya, kita mahu pastikan ahli-ahli parti menyokong parti PKR dan semua calon-calon dan kita tidak benarkan mana-mana ahli yang masih lagi bersekongkokol yang jelas mengkhianati agenda reformasi parti ini, kita mahu agar semua jelas tentang perkara ini,” katanya.

Beliau berkata demikian dalam sidang akhbar selepas menghadiri perjumpaan bersama  Pengerusi PKR Sabah,  Datuk Christina Liew dan penyokong akar umbi di Dreamtel Hotel, di sini hari ini.

Sementara itu, Pemimpin pembangunan masyarakat (PPM) Inanam, Abdul Latif Mopuas menyatakan UPPM Inanam masih kekal menyokong kepimpinan PKR.

Tambahnya, tindakan Kenny yang meninggalkan parti untuk menyertai kumpulan Tan Sri Musa Aman sama sekali tidak menjejaskan PKR Inanam.

“Untuk pengetahuan di Inanam sekarang ini keadaan PKR masih lagi dalam keadaan kukuh, kami masih menyokong kepimpinan Datuk Seri Anwar Ibrahim sebagai Presiden Parti Keadilan Rakyat (PKR) dan juga kami sokong kepimpinan Datuk Christina Liew sebagai Pengerusi Majlis Pimpinan Negeri (MPN) PKR Sabah.

“Selanjutnya kami juga berpendirian bahawa kami sebulat suara menyokong kepimpinan Datuk Seri Shafie Apdal sebagai Ketua Menteri Sabah Kerajaan yang akan dibentuk nanti,”katanya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerjasama Ekonomi Akan Rancak Bila Jalan Raya Sabah-Kalimantan Dibina

KOTA KINABALU: Kerajaan Sabah-Malaysia dan Indonesia-Kalimantan perlu bekerjasama dalam bagi membangunkan kemudahan infrastruktur jalan raya untuk menghubungkan Sabah dengan Kalimantan.

Langkah itu bagi membolehkan kerjasama dalam sosio-ekonomi mahupun pelancongan dapat dijayakan dengan lebih berkesan.

Presiden Dewan Perniagaan & Perindustrian Antarabangsa Malaysia (MICCI) Sabah Datuk Seri Panglima Wong Khen Thau berkata, tanpa hubungan jalan raya yang baik antara Sabah dengan Kalimantan, sukar untuk pelabur dan usahawan kedua-dua wilayah menjalin kerjasama dengan baik.

Beliau berkata, inisiatif sebegitu perlu dilakukan berikutan keputusan Kerajaan Republik Indonesia memindahkan ibu kotanya ke Kalimantan Timur menjelang 2024.

Katanya, kedua-dua wilayah ini mungkin boleh memperkukuhkan kerjasama melalui Sosio-Ekonomi Malaysia dan Indonesia (Sosek-Malindo).

Wong berkata, biarpun pembangunan di Kalimantan Timur (Kaltim) tidak akan berubah secara drastik dalam masa terdekat ini namun, Sabah perlu bersedia lebih awal menjalin kerjasama ekonomi dengan Kalimantan.

Kataya, Indonesia dijangka akan menjadi kuasa ekonomi keempat terbesar dunia dalam tempoh 20 hingga 30 tahun akan datang.

“Jika dilihat Sabah dan Kalimantan mempunyai banyak persamaan dari segi sumber asli seperti minyak dan gas, arang batu, balak mahupun dalam sektor perikanan.

“Kekayaan sumber asli di kawasan yang dikenali sebagai ‘Heart of Borneo’ ini membolehkan wilayah-wilayah ini berpotensi untuk dibangunkan.

“Biarpun Sabah tidak membangun dari segi perindustrian berbanding Semenanjung Malaysia namun, Sabah boleh memanfaatkan persamaan sumber yang ada itu untuk menjalin kerjasama ekonomi dengan Kaltim,” katanya ketika ditemui, di sini pada Rabu.

Wong berkata, populasi rakyat di Kalimantan yang lebih besar berbanding Sabah harus dimanfaatkan untuk menjalin lebih banyak kerjasama dalam sosio-ekonomi.

Menurutnya, Sabah harus mula mengenalpasti bidang yang boleh diusahakan bersama dengan Kalimantan.

Bidang seperti perkayuan dan pembuatan perabot, minyak dan gas, perikanan, pendidikan serta pelancongan antara bidang berpotensi yang boleh diusahakan bersama antara Sabah dan Kalimantan.

“Kita mungkin boleh melihat potensi dalam industri perkayuan. Kalimantan mempunyai bekalan kayu dan balak yang cukup banyak, begitu juga Sabah.

“Oleh itu, sekiranya kedua-dua wilayah dapat bekerjasama untuk membekalkan kayu di pasaran antarabangsa, itu mampu mengukuhkan ekonomi di kedua-dua wilayah ini,” ujarnya.

Begitu juga dengan industri perikanan seperti makanan laut yang mana, Kalimantan mempunyai makanan laut yang cukup banyak. Sabah juga mengimport makanan laut dari Tarakan.

Namun, sebelum menjalankan aktiviti eksport-import, kemudahan pelabuhan sedia ada di Sabah perlu dipertingkatkan agar mampu memenuhi kapasiti yang lebih besar.

Katanya, Pelabuhan Kluster Industri Minyak Sawit (POIC), Lahad Datu akan bersaing apabila wujudnya Kalimantan mewujukdan pelabuhan sendiri (inland port).

Untuk itu, Kerajaan Sabah Pemerintah Kalimantan perlu melihat bagaimana untuk menjalin kerjasama bagi memanfaatkan pelabuhan yang ada di Sabah dan Kalimantan secara bersama.

Wong berkata, dalam menjayakan kerjasama Sabah-Kalimantan, penggiat industri yang berpusat di Semenanjung Malaysia juga perlu mengambil langkah memindahkan perniagaan ke Sabah yang berada dekat dengan kalimantan.

Katanya, industri seperti pembinaan serta elektrik dan elektronik mungkin boleh dikembangkan ke Sabah dan seterusnya ke Kalimantan.

Jika ekonomi Indonesia menjadi kuasa ekonomi keempat dunia, sudah pasti industri yang berada di Sabah akan mendapat limpahan ekonomi.


Satu Maut, Kenderaan Dinaiki Terbabas

BEAUFORT: Seorang pekerja pemasangan kabel elektrik maut, selepas kenderaan dinaikinya terbabas dalam kejadian berdekatan Hutan Simpan Lumadan, di sini.

Dalam kejadian kira-kira jam 1 tengah hari itu, mangsa, Kusan Anumanthan Kumar, 46, menaiki kenderaan yang dipandu majikan bersama beberapa rakan.

Ketua Polis Daerah Beaufort, Deputi Superintendan Azmir Abd Razak, berkata pekerja berkenaan dalam perjalanan pulang selepas menjalankan kerja membina pencawang dan pemasangan kabel elektrik di hutan simpan berkenaan.

Beliau berkata, tempat kejadian ialah di kawasan berbukit dan kenderaan yang dipandu lelaki berusia 50 tahun itu dipercayai hilang kawalan, sebelum mengundur dan terbabas serta terbalik.

“Seorang daripada tujuh penumpang di belakang tersepit dan cedera parah di leher.

“Mangsa disahkan meninggal dunia oleh pegawai perubatan yang datang ke tempat kejadian,” katanya dalam kenyataan, hari ini.

Azmir berkata, pemandu dan semua penumpang lain cedera ringan.

“Punca kemalangan ialah kecuaian pemandu. Tiada unsur khianat atau jenayah.

“Namun siasatan dijalankan mengikut Seksyen 41(1) Akta Pengangkutan Jalan 1987,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Warga Pakistan Didakwa Beri Suapan RM7,000 Kepada Polis

KOTA KINABALU: Dua lelaki warga Pakistan mengaku tidak bersalah atas pertuduhan memberi suapan sebanyak RM7,000 kepada penjawat awam di Mahkamah Sesyen Kota Kinabalu, hari ini.

Tertuduh, Zia Ullah Mir Akbar Khan, 29, dan Farman Ali Muhammad Hakim, 35, membuat pengakuan itu selepas dibacakan pertuduhan di hadapan Hakim Abu Bakar Manat.

Menurut pertuduhan, kedua-dua tertuduh melakukan kesalahan itu pada 20 April lalu antara jam 3.30 petang hingga 5 petang di dalam sebuah kereta pasukan polis di Penampang.

Kedua-dua mereka dengan niat bersama memberikan suapan bernilai RM7,000 kepada seorang ejen Kerajaan Malaysia iaitu pegawai kanan polis Deputi Superintendan Parum AK Niot sebagai dorongan bagi tidak melakukan perbuatan yang berhubungan dengan hal ehwal prinsipalnya iaitu tidak menangkap tertuduh atas kesalahan melanggar Perintah Kawalan Pergerakan (PKP) serta membawa rokok tidak bercukai.

Sehubungan itu, kedua-dua tertuduh telah melakukan kesalahan dibawah Seksyen 17(b) Akta Suruhanjaya Pencegahan Rasuah Malaysia (SPRM) 2009 (Akta 694) yang boleh dihukum dibawah Seksyen 24(1) akta yang sama dibaca bersama Seksyen 34 Kanun Keseksaan.

Jika sabit kesalahan, tertuduh boleh dipenjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana yang lebih tinggi.

Abu Bakar membenarkan kedua-dua tertuduh dijamin sebanyak RM20,000 dengan deposit RM10,000 setiap seorang bersama dua penjamin tempatan.

Tertuduh juga diarah melaporkan diri ke Pejabat SPRM setiap dua bulan sekali selain pasport antarabangsa diserahkan kepada mahkamah.

Pendakwaan dikendalikan oleh Pegawai Pendakwa Suruhanjaya Pencegahan Rasuah Malaysia (SPRM), Micheal Joimin manakala tertuduh diwakili peguam, Cheow Ze Hao.

Terdahulu, mahkamah menetapkan 1 September sebagai tarikh sebutan semula kes untuk serahan dokumen.- BorneoToday


Bot karam: Satu lagi mayat ditemui terapung di Kampung BDC

MAYAT lelaki dipercayai antara mangsa bot pancung terbalik ditemui terapung berdekatan perairan Kampung BDC, dekat Sandakan, hari ini.

Mayat dalam keadaan kembung tetapi belum dikenal pasti identitinya itu ditemui oleh penduduk kampung yang kemudian memaklumkannya kepada Pasukan Polis Marin (PPM).

Timbalan Pengarah Operasi Zon Maritim Sandakan, Komander Maritim Mohd Khairulanuar Abd Majid berkata, mayat kemudian dihantar ke Hospital Duchess of Kent (HDOK) Sandakan untuk tindakan lanjut.

Jika disahkan sebagai mangsa bot terbalik itu, ia menjadikan tinggal tiga mangsa yang masih hilang dalam kejadian berkenaan yang berlaku berhampiran Pulau Nunuyan Laut, dekat Sandakan, Khamis lalu.

Dalam kejadian jam 6.30 petang itu, bot pancung membawa 11 individu dari Pulau Taganak, Filipina menuju ke Sandakan dilaporkan terbalik.

Lima mangsa berpaut pada bot ditemui selamat, manakala enam hilang sebelum dua mayat ditemui pasukan SAR pada hari pertama dan kedua operasi mencari dan menyelamat (SAR).

Setakat semalam, empat mangsa iaitu bayi perempuan setahun enam bulan, kanak-kanak perempuan lapan tahun dan dua lelaki berusia 27 dan 40 tahun dilaporkan masih hilang.

Sementara itu, Mohd Khairulanuar berkata, operasi SAR hari ini dipergiat dengan fokus kepada lapan sektor pencarian bermula jam 7 pagi.

“Seramai 111 anggota dari Agensi Penguatkuasaan Maritim Malaysia (APMM), Tentera Laut Diraja Malaysia (TLDM), PPM dan Angkatan Pertahanan Awam Malaysia (APM).

“Kawasan pencarian seluas 187 batu nautika persegi dan dipecahkan kepada lapan sektor,” katanya. – Harian Metro


Tiada Masalah Dengan Musa Berhubung Permohonan Salleh Masuk UMNO, Kata Bung

KOTA KINABALU: Pengerusi Umno Sabah Bung Moktar Radin menolak dakwaan bahawa beliau dan bekas ketua menteri Musa Aman berselisih pendapat mengenai penerimaan semula bekas menteri persekutuan Salleh Said Keruak ke dalam parti itu.

Semalam, sebuah portal berita melaporkan Bung dan Musa bertelagah mengenai permohonan Salleh untuk kembali kepada Umno, dengan Musa didakwa menentangnya.

Bung berkata, dakwaan bahawa dan Musa bertengkar mengenai perkara itu tidak benar sama sekali.

“Ini hanyalah taktik untuk melaga-lagakan ahli Umno Sabah berhubung perkara itu.

“Tidak berlaku pertengkaran sama sekali, kami saling berkomunikasi,” kata ahli Parlimen Kinabatangan itu kepada FMT.

Memetik sumber, laporan itu mendakwa Umno Sabah berpecah kepada beberapa kem, dengan ahli Majlis Tertinggi parti, Abdul Rahman Dahlan menyokong Musa, sementara yang lain berpihak kepada Bung.

Laporan itu turut menyebut, walaupun Umno Sabah diberikan autonomi untuk menerima sesiapa sahaja sebagai ahli, namun Bung menyerahkan permohonan Salleh kepada keputusan jawatankuasa pusat parti.

Minggu lalu, Bung mengesahkan Salleh yang juga bekas ketua menteri memohon untuk kembali kepada Umno dengan Bung menyatakan beliau menerimanya dengan hati terbuka.

Bung berkata, permohonan Salleh sedang diproses dan dalam pertimbangan.

Terdahulu, Salleh yang keluar Umno pada Disember 2018 mengesahkan beliau membatalkan permohonan untuk menyertai PKR.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maut ketika buat pusingan U

LELAKI maut apabila kereta dipandu dirempuh kenderaan pacuan empat roda ketika membuat pusingan U di Jalan Tuaran Bypsss di Kota Kinabalu, petang hari ini.

Dalam kejadian 2.20 petang itu, Abdul Razak Ahmad, 48, yang memandu kereta Perodua Kelisa disahkan meninggal dunia di lokasi kejadian oleh pasukan perubatan dari Hospital Likas.

Pemangku Ketua Polis Daerah Kota Kinabalu, Deputi Superintendan Yusoff Zaki Yaacob berkata, siasatan awal mendapati kereta dipandu mangsa membuat pusingan U dan hendak masuk ke simpang City Futsal Centre.

“Kenderaan Toyota Hilux dipandu lelaki berusia 51 tahun yang berada di jalan lurus dari arah Taman Putera Perdana menuju ke Bukit Padang tidak sempat mengelak lalu terlanggar kereta mangsa.

“Akibat pelanggaran itu, kedua-dua kereta hilang kawalan lalu terbabas ke tepi jalan dan mangsa disahkan meninggal dunia di lokasi kejadian,” katanya ketika dihubungi, hari ini.

Menurut Yusoff, mayat mangsa yang dikeluarkan pasukan bomba dari Balai Bomba dan Penyelamat (BBP) Lintas kemudian dihantar ke Unit Forensik Hospital Queen Elizabeth I (HQE I) untuk bedah siasat.

“Pemandu kenderaan Toyota Hilux hanya cedera ringan di tangan dan kaki.

“Siasatan masih diteruskan dan kes disiasat mengikut Seksyen 41(1) Akta Pengangkutan Jalan 1987,” katanya. – Harian Metro


Fenomena ‘Hutan Kristal’ Di Gunung Kinabalu

RANAU: Pendaki Gunung Kinabalu ketika ini berpeluang menyaksikan fenomena digelar ‘hutan kristal’ apabila suhu menurun sehingga -2 darjah celcius menyebabkan tumbuhan di kawasan Panalaban diseliputi ketulan ais.

Pengurus Taman Kinabalu, Yassin Miki, berkata kejadian air atau embun pada tumbuhan kecil bertukar menjadi ketulan ais itu dilaporkan mula berlaku sejak jam 5 pagi, kelmarin.

“Perkara ini sebenarnya biasa berlaku apabila cuaca terlalu sejuk ketika musim kemarau, menyebabkan tumbuhan kecil berhampiran sungai atau takungan air diseliputi ais.

“Kejadian itu berlaku beberapa kali setiap tahun dan tidak kekal dalam tempoh panjang. Sebaik matahari terbit, ais akan cair dan tumbuhan akan kembali kepada bentuk asal,” katanya dihubungi, hari ini.

Menurutnya, kejadian itu berlaku di sepanjang lereng kaki gunung itu bermula di kilometer 6.5 sehingga kilometer 8.

“Kejadian ini sama seperti takungan air bertukar menjadi ketulan ais yang ditemui di puncak Gunung Kinabalu sebelum ini namun kali ini tempoh suhu rendah lebih lama.

“Ia berlaku setiap tahun dan peluang itu digunakan pendaki untuk mengambil gambar berlatarbelakangkan ‘hutan ais’,” katanya.


Jumpa Tubuh Isteri Sudah Dikerat Dalam Peti Ais

JAKARTA: Luluh hati seorang suami apabila menemui tubuh isterinya dikerat sebelum disorok di dalam peti ais dan kotak ais di rumah pasangan itu di Sumbawa, pada Jumaat.

Tubuh Siti Aminah, 44, ditemui suaminya yang pulang ke rumah selepas menerima maklumat daripada jiran yang curiga dengan bau busuk datang dari rumah pasanganya berkenaan.

Kompas.com melaporkan, suami mangsa yang dikenali sebagai Muslim yang bertugas di daerah Kalas terpaksa memecahkan pintu rumah selepas panggilannya tidak disahut mangsa.

Lelaki terbabit kemudian segera mencari punca bau busuk di rumah berkenaan dan terkejut apabila menemui mayat isterinya yang sudah dikerat kepada beberapa bahagian.

Polis kini sedang giat mencari saksi bagi mengumpul maklumat lanjut untuk mengesan suspek yang terbabit. – Agensi


Percuma, Ambil Satu Sahaja Untuk Setiap Rumah

KOTA KINABALU: Beberapa dipercayai di Kampung Pogunon, Penampang mengambil inisiatif memberikan barangan keperluan asas harian secara percuma kepada individu atau keluarga setempat yang memerlukan berikutan pelaksanaan perintah kawalan pergerakan (PKP).

Antara barangan berkenaan termasuklah ikan segar, sayur-sayuran dan buah-buahan.

Menerusi gambar yang dimuat naik oleh laman sosial Facebook ‘Bosku Urang Kita Sabah’ menunjukkan pemilik beberapa rumah di kampung itu menggantungkan sumbangan pada pagar atau diletakkan atas meja khas di hadapan kediaman masing-masing.

Semua barangan mentah terbabit turut disertakan nota yang memaklumkan keperluan asas tersebut adalah percuma dan setiap rumah hanya boleh mengambil satu plastik bagi setiap jenis barang.

Inisiatif mereka itu juga tular di media sosial dan menerima pujian serta dan komen positif netizen.


Penduduk 5 Kampung Di Pitas Rayu Bina Semula Jambatan Gantung

KOTA KINABALU: Penduduk lima kampung di Pitas merayu pihak berkuasa membina semula jambatan gantung di Sungai Bengkoka, di sini, yang rosak akibat banjir besar di daerah itu, baru-baru ini.

Menurut mereka, jambatan itu satu-satunya laluan ke klinik kesihatan terdekat selain untuk murid ke sekolah yang terletak di seberang sungai.

Antara kampung terlibat ialah Kampung Bilangau Besar, Sapatalang, Salungkapit, Mandurian Laut, dan Kobon.

Ketua Kampung Bilangau Besar, Eddwoed Upak, berkata jambatan itu rosak teruk selepas banjir besar pada Januari dan sehingga kini ia belum dibaiki sekali gus tidak selamat digunakan.

Katanya, keadaan itu memaksa penduduk khususnya kanak-kanak menaiki perahu untuk ke seberang dan ia dikatakan bahaya kerana boleh mengundang risiko terjatuh ke sungai yang turut dihuni buaya.

“Jambatan ini sebenarnya mula mengalami kerosakan sejak banjir yang berlaku pada Disember lalu dan semakin teruk apabila gelombang kedua banjir berlaku pada Januari.

“Keadaannya sangat teruk sehingga saya sendiri mengambil keputusan menutupnya bagi mengelak ia digunakan terutama kanak-kanak yang bersekolah di seberang sungai.

“Sejak jambatan itu ditutup murid terpaksa membayar tambang untuk menggunakan perahu ke seberang dan pernah berlaku, seorang murid tergelincir dan hampir terjatuh ke dalam sungai, mujur jaket keselamatannya tersangkut pada hujung perahu.

“Selain murid sekolah, jambatan itu sebelum ini juga digunakan penduduk ke klinik kesihatan terdekat di seberang sungai,” katanya kepada FMT.

Eddwoed berkata, jambatan itu dibina lebih 30 tahun lalu dan ia memberi banyak manfaat kepada penduduk di situ.

Katanya, selepas jambatan itu ditutup, penduduk kampung tiada cara lain iaitu terpaksa menaiki perahu untuk ke seberang selain menggunakan laluan darat yang sangat jauh.

Sehubungan itu, Eddwoed menyeru pihak berkaitan menyegerakan pembaikan jambatan itu demi memastikan keselamatan penduduk terjamin.

“Bagi saya, jambatan ini lebih baik dibina semula, kalau sekadar dibaik pulih, masalah sama pasti berulang jika banjir melanda lagi.

“Saya tidak mahu menuding jari kepada mana-mana pihak tetapi saya mahu menyuarakan perkara ini demi keselamatan penduduk.

“Selain risiko jatuh ke sungai terutama kanak-kanak, sungai ini juga dihuni buaya, bukankah ia bahaya kerana malang tidak berbau,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Agong, Permaisuri melawat Sabah bermula esok

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah Almarhum Sultan Iskandar, berkenan melakukan lawatan dua hari ke Sabah bermula esok.

Dalam satu kenyataan hari ini, Datuk Pengelola Bijaya DiRaja, Datuk Ahmad Fadil Shamsuddin, berkata lawatan pasangan diraja itu turut diiringi anakanda baginda berdua serta beberapa pegawai kanan Istana Negara.

“Baginda berdua dijadual berangkat ke Hospital Wanita dan Kanak-Kanak Likas pada hari sama jam 3 petang bagi menziarahi pesakit yang terdiri daripada wanita dan kanak-kanak.

“Pada jam 6.15 petang, baginda berdua akan berangkat ke majlis bacaan yasin, tahlil dan tazkirah di Masjid Bandaraya, Kota Kinabalu.

“Ini adalah lawatan sulung baginda berdua ke Sabah setelah Sultan Abdullah mengangkat sumpah sebagai Yang di-Pertuan Agong pada 31 Januari lalu,” katanya.

Ahmad Fadil berkata, pada hari kedua pula, baginda berdua dijadual berangkat ke Majlis Ugama Islam Sabah (MUIS) bagi menghadiri sesi taklimat oleh MUIS.

Katanya, Yang di-Pertuan Agong adalah ketua agama Islam bagi Pahang dan negeri-negeri tidak beraja iaitu Sabah, Sarawak, Pulau Pinang, Melaka dan Wilayah Persekutuan.

“Selepas sesi taklimat oleh MUIS, Sultan Abdullah dijadual berangkat menunaikan solat Jumaat di Masjid Negeri, Kota Kinabalu, manakala Permaisuri Agong akan berangkat melawat Galeri Artisan iaitu Galeri Batik Sabah pada 10 pagi di Menara Tun Mustapha, Jalan Sulaman,” katanya.

Mengulas lanjut, Ahmad Fadil berkata baginda berdua dijangka mengakhiri lawatan di Negeri Bawah Bayu itu dan berlepas ke Kuala Lumpur pada Jumaat, 4 petang.

“Lawatan ke Sabah adalah inisiatif Yang di-Pertuan Agong sendiri, dan akan dilaksanakan secara bergilir antara Sabah dan Sarawak untuk memperkukuh ikatan silaturahim dengan penduduk di kedua-dua negeri itu,” katanya. – BERNAMA


Dua Wanita Terperangkap Dalam Kebakaran Di Kompleks Karamunsing

KOTA KINABALU: Dua wanita yang terperangkap dalam kebakaran yang berlaku di Kompleks Karamunsing berjaya diselamatkan.

Insiden yang berlaku kira-kira 5.45 petang itu dipercayai disebabkan oleh putung rokok yang dibuang di tempat pembuangan sampah di tingkat satu bangunan berkenaan.

Akibat daripada itu,  asap tebal kelihatan sehingga tingkat atas bangunan setinggi 12 tingkat berkenaan.

Difahamkan ketika anggotan Jabatan Bomba & Penyelamat Malaysia (JBPM) tiba di lokasi kejadian, api sudah merenak sehingga tingkat empat dan tingkat lima bangunan tersebut.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


MKN Atasi Isu Komuniti Pala’u Di Sabah

LAHAD DATU: Kerajaan menerusi Majlis Keselamatan Negara (MKN) kini mengambil tindakan bagi menyelesaikan masalah berhubung isu yang melingkari komuniti Pala’u di Sabah khususnya di daerah ini.

Pegawai Daerah Lahad Datu, Dr Mohammad Ayub Yaacob langkah penyelesaian melibatkan tiga jawatankuasa pada peringkat negeri yang diterajui oleh MKN.

“Jawatankuasa pertama yang ditubuhkan membabitkan bancian terhadap komuniti Pala’u sama ada di laut atau di darat.

“Hasil kerjasama bancian, antara Pejabat Daerah, Kawasan Keselamatan Khas Pantai Timur Sabah (ESSCom) serta Jabatan Perangkaan merekodkan data terdapat 1,200 orang Pala’u di Lahad Datu,” katanya kepada pemberita di sini, hari ini.

Komuniti Pala’u adalah orang yang tidak memiliki warganegara dan mereka sering dikaitkan dengan kegiatan negatif seperti mengemis di jalanan dan menghidu gam.

Mohammad Ayub berkata jawatankuasa kedua yang diwujudkan pula, berhubung identiti Pala’u dan penubuhannya akan diuruskan oleh Pejabat Hal Ehwal Anak Negeri dan Penyelidikan di Jabatan Ketua Menteri.

Manakala jawatankuasa ketiga, kata beliau, membabitkan penempatan untuk komuniti itu.

“Sekiranya diizinkan (rancangan penempatan Pala’u) biarlah Lahad Datu menjadi projek perintis, kalau boleh mungkin kita buat (penempatan Pala’u) di Pulau Sakar (Lahad Datu) ini,” katanya.

Beliau berkata penyusunan semula penempatan mereka turut boleh dijadikan tarikan pelancongan di daerah itu.

Namun katanya, perkara itu akan dibincangkan dengan Pembantu Menteri Pelancongan, Kebudayaan dan Alam Sekitar Sabah merangkap Anggota Dewan Undangan Negeri Tungku, Assafal P Alian.

“Nanti ada pelancong yang berminat (untuk menyaksikan cara kehidupan) dengan komuniti ini, kita boleh terus bawa mereka ke penempatan komuniti tersebut,” katanya.


DAP Gesa PBS, STAR Keluar Kerajaan Selepas Wakil PAS Dilantik Adun Sabah

KOTA KINABALU: Seorang Adun DAP menggesa PBS dan STAR menarik diri daripada kerajaan Gabungan Rakyat Sabah (GRS) susulan wakil PAS dilantik salah seorang daripada 6 Adun hari ini.

Adun Kapayan Jannie Lasimbang berkata, penyokong STAR dan PBS tidak akan bersetuju dengan pelantikan wakil PAS dalam DUN, dengan menyatakan presiden parti itu sudah memberi jaminan ia tidak akan berlaku.

Lasimbang berkata, petisyen dalam talian membantah pelantikan wakil PAS sebagai Adun menerima lebih 18,000 tandatangan dalam tempoh kurang dari seminggu.ADVERTISING

“PBS dan STAR harus melakukan perkara yang betul dan menyatakan mereka akan menarik diri daripada kerajaan GRS selepas gagal menghentikan kemasukan PAS dalam kerajaan negeri,” katanya dalam kenyataan hari ini.

Lasimbang turut meluahkan kekecewaan kerana kekurangan wanita dilantik sebagai Adun, dan menyelar GRS yang hanya melantik 2 Adun wanita daripada gabungan itu sebagai pembantu menteri dalam kementerian sama.

“Ini bukan hanya menunjukkan GRS tidak percaya terhadap kebolehan Adun wanitanya, tetapi mencerminkan stereotaip dengan meletakkan mereka berdua di kementerian pembangunan masyarakat dan kesejahteraan rakyat,” katanya.

Sementara itu, Presiden PAS Abdul Hadi Awang berterima kasih kepada ketua menteri Hajiji Noor kerana melantik Setiausaha PAS Sabah, Aliakbar Gulasan, sebagai Adun lantikan.

Hadi menyifatkan pelantikan wakil PAS dalam DUN, buat kali pertama sebagai permulaan era baharu parti itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keberkesanan ESSCOM Dikaji – KDN

LAHAD DATU, 16 Dis –  Kementerian Dalam Negeri sedang mengkaji keberkesanan peranan Kawasan Keselamatan Khas Pantai Timur Sabah (Esscom) khususnya dari segi rantaian perintah.

Timbalan Menteri berkenaan Datuk Mohd Azis Jamman berkata langkah itu bagi memastikan operasi Esscom yang lebih mantap dalam mengawal keselamatan perairan di timur Sabah.

“Masalah termasuk chain of command ini perlu diperjelaskan, mana arahan yang boleh dilakukan komander Esscom kerana kita tahu tentera ada (arahan) panglima tenteranya, polis ada ketua polis negara dan Agensi Penguatkuasaan Maritim Malaysia (APMM) ada atasannya.

“Perkara ini ada dibawa dalam peringkat kementerian dan dibincangkan bersama Menteri (Tan Sri Muhyiddin Yassin) serta Ketua Menteri Sabah (Datuk Seri Mohd Shafie Apdal) tahu dengan masalah ini,” katanya kepada pemberita di sini hari ini.

Mohd Azis yang juga Ketua Wira Parti Warisan Sabah (Warisan) sebelum itu menyaksikan penyerahan borang permohonan menyertai Warisan oleh kira-kira 15,000 anggota Barisan Nasional Bahagian Silam kepada Setiausaha Agung parti Loretto S Padua Jr.

Mengulas lanjut, beliau berkata peranan penguatkuasaan Esscom juga akan diteliti untuk perincian khususnya melibatkan Polis Marin Malaysia dan APMM.

Pada masa sama, Mohd Azis berkata kerajaan tidak akan berkompromi dalam aspek keselamatan negara dan ini termasuk penyediaan peruntukan yang mencukupi.

“Kita mengalukan penjimatan beberapa sektor lain tetapi bagi aspek keselamatan tiada kompromi dan isu perairan di Sabah dan Sarawak perlu diambil serius,” katanya menambah sempadan negara yang mudah dibolosi oleh kegiatan jenayah rentas sempadan akan menimbulkan kebimbangan pelancong serta pelabur, sekali gus menjejaskan pendapatan ekonomi negeri.


Culik: Tiada Tuntutan Bayaran Tebusan

KOTA KINABALU: Polis belum menerima panggilan telefon menuntut bayaran tebusan untuk lima nelayan warga Indonesia diculik kumpulan penculik untuk wang tebusan (KFR) di perairan Tambisan, 15 Januari lalu.

Pesuruhjaya Polis Sabah, Datuk Omar Mammah berkata, pihaknya masih menunggu perkembangan maklumat mengenai semua mangsa culik daripada pasukan keselamatan negara jiran.

“Setakat ini, kita belum menerima maklumat permintaan wang tebusan daripada penculik.

“Siasatan terhadap enam suspek yang melakukan penculikan sedang dilakukan,” katanya ketika ditemui selepas mengadakan lawatan kerja ke Ibu Pejabat Polis Daerah (IPD) Lahad Datu, semalam.

Omar berkata, pihaknya akan melakukan tindakan selaras kehendak undang-undang dan penugasan polis bagi menjalankan operasi untuk meningkatkan kehadiran polis di kawasan pantai timur Sabah khususnya berhampiran sempadan negara jiran.

“Kami laksanakan sejak dulu hingga kini dan seperti dimaklumkan sebelum ini usaha mengekang dan menggagalkan cubaan culik giat dilakukan.

“Seperti yang tersiar dalam akhbar baru-baru ini, 40 percubaan culik sejak 2018 dikekang melalui usaha pencegahan dilakukan Polis Diraja Malaysia (PDRM) bersama agensi keselamatan lain.

“Ini usaha menjaga keselamatan perairan negara khususnya di pantai timur Sabah daripada diceroboh penjenayah untuk melakukan penculikan,” katanya.

Terdahulu, Komander Kawasan Keselamatan Khas Pantai Timur Sabah (ESSCOM), Datuk Hazani Ghazali mengesahkan pihaknya menerima laporan kapal nelayan hilang pada 1 tengah hari, 16 Januari lalu sebelum menggerakkan aset laut dan udara untuk mengesan semua mangsa.

Kejadian dipercayai berlaku pada 15 Januari lalu, namun dilaporkan diterima pada keesokannya dengan kelima-lima mangsa dipercayai dibawa lari ke perairan selatan Filipina oleh sekumpulan enam suspek bersenjata.

Kapal nelayan itu berdaftar di Sandakan ditemui di perairan Tangusu Bay iaitu lokasi berhampiran kes penculikan sebelum ini.


Pembangkang Sabah Bidas SPR Tangguh Undi18 Bermotif Politik

KOTA KINABALU: Bekas menteri belia dan sukan Sabah, Phoong Jin Zhe membidas Suruhanjaya Pilihan Raya (SPR) atas kelewatan pelaksanaan pendaftaran automatik individu berusia 18 tahun sebagai pengundi.

Ini kerana, katanya, SPR mempunyai lebih setahun bersiap sedia untuk pelaksanaannya, selepas Dewan Negara meluluskan rang undang-undang itu pada 25 Julai 2019.

“SPR menggunakan alasan perintah kawalan pergerakan (PKP) (untuk penangguhan itu) tidak masuk akal dan tidak boleh diterima. Ini memalukan Malaysia,” kata ketua Pemuda DAP Sabah itu.

“SPR dan Perikatan Nasional (PN) perlu menjelaskan penangguhan itu. Menyalahkannya kepada PKP jelas tidak boleh diterima.

“RUU Undi18 ialah konsensus kebangsaan kerana Parlimen sebulat suara meluluskan RUU itu pada Julai 2019 dengan 211 Ahli Parlimen menyokongnya, tanpa bantahan daripada mana-mana Ahli Parlimen.

“Ini tindakan jelas tidak menghormati hak belia kita dan ini juga jelas mengkhianati konsensus yang dicapai kedua-dua dewan di Parlimen.”

Oleh itu, Phoong menggesa semua anak muda “berdiri dan membantah” keputusan itu di media sosial atau secara terbuka.

“Ayuh bangkit dan beritahu kerajaan betapa kecewanya kita. Disebabkan RUU itu diluluskan melalui usaha kedua-dua pihak, saya menggesa semua Ahli Parlimen, khasnya mereka yang menjadi sebahagian daripada kerajaan pimpinan PN untuk menyuarakan pendirian mereka dalam isu itu.

“Tambahan, menteri dan timbalan menteri perlu meletak jawatan jika mereka tidak boleh melaksanakan RUU itu seperti dijanjikan kerana ini menunjukkan betapa hipokritnya mereka mengundi untuknya, tetapi sengaja menangguhkan pelaksanaannya.”

Pengerusi SPR, Abdul Ghani Salleh dalam kenyataannya berkata, pendaftaran automatik individu berusia 18 tahun sebagai pengundi dijangka ditangguhkan sehingga selepas September 2022.

Katanya, sekatan pergerakan akibat pandemik mengganggu persiapan SPR untuk melaksanakan dasar itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Berhak Tahan Individu Tak Bawa Kad Pengenalan

KUALA LUMPUR: Polis berhak menangkap individu yang gagal mengemukakan dokumen pengenalan diri ketika diperiksa, kata Timbalan Ketua Polis Negara, Datuk Seri Acryl Sani Abdullah Sani.

Ini sekali gus menyangkal dakwaan laporan sebuah portal berita bahawa Polis Diraja Malaysia (PDRM) tidak berhak menahan mana-mana individu yang gagal membawa atau mengemukakan dokumen pengenalan diri ketika diperiksa.

Menurut Acryl Sani, kenyataan itu jelas bercanggah dengan peruntukan mengikut Akta Pendaftaran Negara 1959 (Akta 78) dan Peraturan-peraturan Pendaftaran Negara (PPPN) 1990.

“Kegagalan mana-mana individu mengemukakan dokumen pengenalan diri ketika diperiksa oleh pihak polis adalah satu kesalahan mengikut Peraturan 25(1)(n) PPPN 1990.

“Justeru, mereka yang gagal mengemukakan dokumen pengenalan diri boleh ditangkap tanpa waran mengikut peraturan yang sama,” katanya dalam kenyataan, hari ini.

Katanya, hukuman yang boleh dikenakan adalah penjara tidak lebih tiga tahun atau denda tidak melebihi RM20,000 atau kedua-duanya.

“Orang ramai diingatkan sentiasa membawa dokumen pengenalan diri sebagaimana peruntukan yang ditetapkan mengikut Peraturan 6 PPPN 1990.

“PDRM juga menasihatkan orang ramai supaya memberi kerjasama kepada pihak polis semasa pemeriksaan dijalankan,” katanya.


Hari-Hari Gali Sampai Tak Cukup Rehat, Keluhan Penggali Kubur Di Indonesia Ketika COVID-19

Salah satu pihak tersibuk semasa pandemik COVID-19 ini yang ramai tidak perasan ‘kewujudannya’ adalah penggali kubur.

Jika kita lihat, kes makin lama makin meningkat saban hari, malah jumlah kematian pula tidak kurang hebatnya.

Tugas menguruskan mayat pesakit COVID-19 sudah tentu agak mencabar kerana ia perlu diuruskan dengan prosedur operasi standard (SOP) yang ketat.

Selain itu, penggali kubur yang menanti di tanah perkuburan juga turut merasai cabaran yang sama.

Baru-baru ini, seorang penggali kubur di Indonesia menceritakan luahan hatinya yang terpaksa bekerja keras menggali kubur untuk mayat pesakit COVID-19 setiap hari tanpa rehat secukupnya.

Penggali tersebut yang dikenali sebagai Minar, 54, mendakwa tugasnya kini tidak pernah sesibuk seperti sekarang sepanjang 33 tahun berkhidmat sebagai penggali kubur di tanah perkuburan Pondok Rangon, Jakarta Timur.

“Sekarang sangat melelahkan kerana ada begitu banyak mayat tiba setiap hari, jadi saya berasa lelah kerana menggali tanpa henti.

“Satu kubur memerlukan dua jam penggalian dan saat ini saya menggali hingga lima kubur sehari.

“Saya (menggali) bergantung pada waktu, kadang-kadang ketika mayat sudah tiba, kuburnya belum siap,” katanya ketika ditemuramah agensi berita Singapura, Channel News Asia baru-baru ini, memetik laporan Suara.com.

Difahamkan, setiap kubur yang digali memerlukan hingga empat orang dalam satu pasukan penggalian, namun ketika musim kematian yang memuncak ini, adakalanya tenaga mereka tidak mencukupi.

Disebabkan pengebumian mayat pesakit COVID-19 memerlukan langkah keselamatan yang ketat, prosesnya terpaksa dilakukan dengan cepat bagi mengelakkan virus tersebut tersebar.

Ahli keluarga si mati juga tidak dibenarkan untuk mengiringi jenazah sehingga selesai dikebumikan.

“Berbeza sekarang, tidak ada keluarga almarhum yang menyaksikan proses (pengebumian).

“Tidak lebih daripada lima orang dapat berkumpul di sekitar kubur setelah pengebumian selesai dan ambulans pergi,” tambahnya lagi.

Menurutnya, dia sering turut bersedih setiap kali melihat keluarga si mati mengucapkan selamat tinggal terakhir mereka dari jauh.

Satu kubur kurang dari 10 minit

Sementara itu, seorang lagi penggali kubur, Junaidi Hakim, turut meluahkan bahawa mereka terpaksa bekerja keras untuk menyelesaikan pengebumian mayat secepat yang boleh.

“Mereka harus segera menyelesaikan pengebumian jenazah dalam waktu kurang dari 10 minit.

“Begitu juga ketika peti (keranda) diturunkan dari ambulans, jenazah harus segera dikebumikan dengan cepat, hal itu bertujuan mengurangi risiko penularan virus,” memetik laporan Tribun News.

Kes jangkitan COVID-19 di Indonesia setakat hari ini merekodkan sebanyak 23,165 kes positif, selain 5,877 kes yang telah pulih dan dibenarkan discaj serta 1,418 kematian dicatatkan.


Ugut ‘Bunuh’ Polis, Lelaki Mabuk Ditahan

BEAUFORT: Polis menahan seorang lelaki yang mengamuk dan mengugut anggota polis menggunakan parang di depan Balai Polis Kuala Penyu, di sini, tengah malam tadi.

Dalam kejadian kira-kira 12 tengah malam itu, lelaki tempatan berusia 48 tahun terbabit dipercayai dalam keadaan mabuk akibat bau arak dan keadaannya yang terhuyung-hayang.

Ketua Polis Daerah Beaufort, Yusoff Zaki Mat Yaacob berkata, kejadian itu disedari seorang anggota polis yang sedang bertugas di balai berkenaan.

Katanya, anggota polis yang melihat kehadiran suspek sempat bertanyakan tujuan lelaki itu datang ke balai.

“Bagaimanapun, suspek terus berkata ‘mahu tetak kau’ sambil mengangkat sebilah parang panjang menyebabkan mangsa terus masuk ke kaunter aduan balai polis dan mengunci pintu.

“Suspek sekali lagi menjerit ‘matlamat saya datang balai mahu bunuh polis’,” katanya ketika dihubungi hari ini.

Yusoff berkata, pasukan polis yang menerima maklumat terus menghantar bantuan untuk menahan suspek dan merampas parang itu.

Katanya, hasil siasatan lanjut mendapati suspek disyaki di bawah pengaruh alkohol ketika kejadian.

“Siasatan lanjut masih dijalankan mengikut Seksyen 506 Kanun Keseksaan dan suspek akan diarahkan menjalani ujian saringan air kencing bagi membantu siasatan lanjut.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kematian Akibat COVID-19 Di Indonesia Hampiri 400

JAKARTA, 13 April: Kematian akibat COVID-19 di Indonesia kini meningkat kepada 399 orang, dengan lebih 200 kematian itu berlaku di Jakarta.

Jurucakap Pemerintah Indonesia berkenaan COVID-19 Achmad Yurianto berkata, sebanyak 26 lagi kematian berlaku dalam tempoh 24 jam.

“Bagi tempoh 12 tengah hari semalam sehingga 12 tengah hari ini juga, sebanyak 316 kes positif baharu, menjadikan kes positif kini sebanyak 4,557,” katanya.

Provinsi Jakarta mencatatkan jumlah kematian tertinggi iaitu sebanyak 204 kes, diikuti Jawa Barat (52 kes), Jawa Timur (30) dan selebihnya di wilayah-wilayah lain di Indonesia.


Maritim Malaysia tahan juragan tempatan seludup masuk PATI Indonesia ke Tawau

TAWAU, 17 Mac – Cubaan seorang juragan tempatan menyeludup masuk lima pendatang asing tanpa izin (PATI) Indonesia ke negeri ini secara tidak sah melalui perairan Sungai Haji Kuning, Pulau Sebatik, gagal apabila ditahan Agensi Penguatkuasaan Maritim Malaysia (Maritim Malaysia) dalam satu operasi di perairan sini, semalam.

Dalam kejadian 1.30 tengah hari itu, bot dikendalikan juragan berusia 18 tahun berkenaan ditahan bot peronda Maritim Malaysia Tawau yang menjalankan rondaan Op Pluto Timur serta Op Maharlika II di kawasan tanggungjawab.

Timbalan Pengarah Operasi Zon Maritim Tawau, Komander Maritim Mohd Yusri Hussin dalam satu kenyataan hari ini, berkata pemeriksaan awal mendapati juragan itu membawa penumpang terdiri daripada dua lelaki, dua wanita dan seorang kanak-kanak lelaki berumur antara tujuh hingga 38 tahun yang tidak memiliki dokumen pengenalan diri sah.

“Ekoran itu, kesemua mereka ditahan dan dibawa ke jeti Maritim Malaysia Tawau untuk siasatan lanjut di bawah Akta Imigresen 1959/1963,” katanya.

Dalam pada itu, Mohd Yusri berkata orang ramai dapat memberi kerjasama dengan menyalurkan maklumat lengkap kepada Maritim Malaysia berkaitan aduan, kecemasan dan aktiviti jenayah di laut dengan menghubungi talian 24 jam Mers999 atau Pusat Operasi Maritim Malaysia Tawau di 089-752115.


Tawau Tersenarai Lokaliti Wabak Aktif Deman Denggi

TAWAU; 19 JULAI 2020 (Ahad) – Taman Semarak Fasa Dua Tawau dan Lalandang Tenom diisyitihar lokaliti wabak aktif demam denggi di Sabah.

Berdasarkan infografik dikeluarkan Pengarah Kesihatan Negeri Sabah, Datuk Dr Christina Rundi, Taman Semarak Fasa Dua berkenaan merekodkan kumulatif enam kes denggi.

Dalam pada itu, lima lokaliti lain di Tawau iaitu Kampung Muhibbah raya fasa satu, kampung kongsi 8, Pasir Putih Blok A, Taman Hill Top dan Sungai Imam, wabak demam denggi adalah terkawal.

Tiga lokaliti di Lahad Datu juga terkawal iaitu Taman Sri Perdana, Taman Setia dan Felda Sahabat. Sabah merekodkan 2-ribu 795-kes kumulatif demam denggi dengan mencatatkan 14 kematian. – BESTAWAUfm

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Qatar juara Piala Asia 2019

ABU DHABI: Qatar muncul juara Piala Asia buat pertama kali selepas menewaskan Jepun 3-1 di Stadium Zayed Sports City sebentar tadi.

Penyerang Qatar Almoez Ali membuka jaringan sepakan gunting pada minit ke-12 untuk gol kesembilannya di kejohanan kali ini, mengatasi rekod Ali Daei dari Iran yang menjaringkan lapan gol pada edisi 1996.

Abdulaziz Hatem menambah jaringan pada minit ke-27 untuk meletakkan Qatar selesa di depan pada babak pertama sebelum Takumi Minamino merapatkan jurang pada minit ke-69.

Qatar bagaimanapun mengesahkan kejuaraan menerusi Akram Afif yang menyempurnakan sepakan penalti tujuh minit sebelum tamat permainan.

Qatar tidak pernah mara melebihi peringkat suku akhir Piala Asia sebelum ini, tetapi menjaringkan 16 gol tanpa balas dalam laluan ke final tahun ini dan mencatat rekod enam kemenangan bersih.

Sementara itu Jepun, juara empat kali, tidak pernah tewas sepanjang aksi final sejak tahun 2011. – REUTERS


Peniaga Gantung Diri Di Kedai Tayar

SIPITANG: Seorang peniaga ditemukan maut dalam keadaan tergantung di sebuah kedai tayar Batu 1 Jalan Sipitang-Sindumin di sini.

Ketua Polis Daerah Sipitang Deputi Superintendan Champin Piuh berkata mangsa ditemukan abang iparnya sebelum memaklumkan kejadian kepada pihak polis kira-kira jam 9.30 pagi.

“Tiada kecederaan ditemukan pada pemeriksaan awal terhadap badan mangsa berumur 56 tahun itu dan polis hanya mengesan kesan cerut tali di bahagian leher.

“Mayat mangsa kemudiannya dihantar ke Hospital Sipitang untuk dibedah siasat dan kes diklasifikasikan mengikut kes mati mengejut (SDR),” katanya.


Empat remaja Geng Bei-Bei tumpas di tangan polis

KOTA KINABALU: Empat remaja lelaki yang dikenali sebagai Geng Bei-Bei berjaya ditahan dalam beberapa siri tangkapan selepas menyamun kedai serbaneka di daerah ini.

Pesuruhjaya Polis Sabah Datuk Omar Mammah berkata kesemua suspek berumur 15 hingga 18 tahun berjaya ditahan melalui rakaman kamera litar tertutup (CCTV) pada 23 Mei lalu.

“Rakaman terbabit menunjukkan kumpulan suspek menghampiri meja juruwang sebelum salah seorang daripada mereka merampas telefon bimbit pekerja.

“Suspek juga dilihat mengacukan pisau kepada pekerja berkenaan sebelum melarikan diri bersama telefon bimbit serta lima kotak rokok,” katanya.

Beliau berkata beberapa jam selepas kejadian polis berjaya menahan seorang remaja berumur 15 tahun pada hari sama.

“Polis turut membuat hebahan berkenaan kejadian melalui laman rasmi Facebook IPD Penampang sebelum mendapat respon lebih 4,000 pengguna media sosial terbabit.

“Hasil maklumat awam serta risikan, dua lagi suspek berjaya ditahan pada 26 Mei manakala suspek keempat ditahan selepas ibunya menyerahkan anaknya itu di IPD Penampang,” katanya.

Beliau berkata ia adalah jenayah kali pertama yang dilakukan kesemua suspek warga tempatan terbabit dan tiada kesalahan jenayah lampau yang direkodkan sebelum ini.

Pihaknya juga bersyukur kerana dengan tertangkapnya suspek polis dapat menyekat dan menghalang mereka menjadi kumpulan penjenayah yang lebih ganas dan berbahaya.

“Polis bagaimanapun sedang mengesan seorang lagi rakan suspek yang masih bebas dipercayai melarikan diri selepas menyedari diburu,” katanya.

Beliau berkata demikian semasa sidang media di IPK Sabah, di sini hari ini. – Utusan Borneo


Berhenti Main Politik, Tumpukan Selesai Masalah Rakyat – Bung Moktar

KOTA KINABALU: Semua pihak terutama pemimpin diminta berhenti bermain politik selepas Gabungan Rakyat Sabah (GRS) sah membentuk kerajaan negeri berikutan kemenangan pada Pilihan Raya Negeri (PRN), Sabtu lalu.

Pengerusi Barisan Nasional (BN) Sabah, Datuk Seri Bung Moktar Radin berkata, sekarang adalah masa untuk menumpukan usaha menyelesaikan masalah rakyat dan negeri.

Katanya, GRS komited untuk menyegerakan usaha memulihkan Sabah dan memberi perhatian kepada agenda membantu rakyat selepas berjaya mengambil alih kerajaan daripada Parti Warisan Sabah (WARISAN).

“Selesai sahaja Ketua Menteri yang baharu angkat sumpah, kita akan memulakan langkah kita untuk memastikan rakyat mendapat perhatian daripada kerajaan.

“Kita tidak mahu lagi bermain politik kerana mesti menumpukan perkara penting memikirkan masalah negeri Sabah,” katanya kepada pemberita di sini, hari ini.

Beliau yang juga Ketua UMNO Sabah mengulas sokongan sebulat suara terhadap Pengerusi Perikatan Nasional (PN) Sabah, Datuk Hajiji Noor yang dinamakan sebagai Ketua Menteri baharu.

Bung Moktar berkata, GRS bersetuju menyokong Hajiji mengetuai kerajaan baharu Sabah bagi memulihkan negeri ini selepas kira-kira dua tahun di bawah kerajaan WARISAN.

“Kami membuat persetujuan atas dasar kesedaran dan keyakinan bahawa kerajaan baharu yang ditubuhkan itu mampu memulihkan semangat rakyat Sabah yang selama ini hilang disebabkan oleh pemerintahan kerajaan yang tidak prihatin kepada rakyat.

“Ia tanggungjawab yang besar kepada negeri ini tetapi dengan kerjasama semua pihak kita yakin dapat melaksanakannya,” katanya.

Sementara itu, Presiden Parti Solidariti Tanah Airku (STAR), Datuk Dr Jeffrey Kitingan, berkata pihaknya menyokong siapa saja yang dilantik oleh GRS sebagai Ketua Menteri Sabah.

“Kita tiada masalah untuk menyokong siapa saja yang dipilih untuk menjadi Ketua Menteri kerana yang penting kita sudah berjaya membentuk kerajaan negeri,” katanya.

Sokongan sama turut disuarakan pemimpin Parti Bersatu Sabah (PBS) selain menafikan yang parti itu mahu bekerjasama dengan WARISAN selepas khabar angin mengenainya tersebar sejak semalam.

Pemilihan Hajiji sebagai Ketua Menteri dimaklumkan sendiri oleh Ahli Dewan Undangan Negeri (ADUN) Sulaman itu selepas mengadakan pertemuan tertutup GRS hari ini.

Semua ADUN GRS dijangka hadir pada majlis angkat sumpah Ketua Menteri di Istana Negeri yang dijadualkan pada jam 10.30 pagi esok. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Pikat Syarikat Jepun Bangunkan Sektor Biofuel

TOKYO, JEPUN: Sabah mempunyai sumber mentah daripada sawit yang cukup banyak untuk membolehkan negeri ini  melabur dalam industri biofuel dan biodiesel melalui kepakaran daripada syarikat terkemuka Jepun yang telah menceburi bidang itu dengan cemerlang.

Ketua Menteri, Datuk Seri Panglima Haji Mohd Shafie bin Haji Apdal berkata, Pelabuhan Industri Kluster Minyak Sawit (POIC) Lahad Datu sudah tersedia untuk membangunkan industri berkenaan, justeru langkah yang perlu diambil sekarang adalah memastikan pelaksanaannya walaupun memerlukan modal yang besar.

Beliau berkata demikian selepas mengadakan mesyuarat hampir dua jam dan mengadakan lawatan di kilang pemprosesan biofuel milik Euglena Corporation Limited (Euglena) di Yokohama, Jepun hari ini.

“Saya yakin dengan adanya inisiatif yang dilakukan oleh pihak syarikat ini kalau adanya kerjasama dengan negara kita khususnya Sabah kita yakin bukan hanya sumber baharu minyak bahkan juga untuk memastikan kegunaan kelapa sawit negara kita dapat dipertingkatkan serta meningkatkan lagi permintaan produk kelapa sawit di negara kita.

“Di samping itu sudah pasti akan dapat membantu daripada segi harga yang boleh kita kekalkan stabil serta dapat membantu masyarakat bukan hanya industri tetapi masyarakat luar bandar yang berkecimpung dalam produk ini,” katanya.

Euglena adalah syarikat peneraju industri biofuel dan biodiesel Jepun yang menghasilkan minyak mesra alam Green Oil untuk menggerakkan kenderaan, minyak jet serta enzim untuk penghasilan makanan menggunakan bahan mentah daripada sawit serta alga.

Mohd Shafie berkata, sekiranya kerjasama dengan Euglena berjaya, nilai pelaburan bersama syarikat itu di POIC boleh mencecah sehingga RM2 bilion dalam jangka masa panjang.

Sehubungan itu katanya, beliau telah mempelawa pemilik Euglena, Mitsuru Izumo untuk datang ke Sabah bagi melihat sendiri peluang pelaburan yang ada dan membincangkan kerjasama yang boleh dijalin.

“Saya yakin dengan adanya tanaman sawit yang begitu luas di negara kita, kita perlu melihat alternatif kegunaan apa dia untuk memastikan harga dan permintaan di peringkat dunia dapat kita tingkatkan dan ini adalah salah satu produk yang telah dilakukan kaji selidik di Universiti Tokyo dan mereka juga mengeluarkan enzim yang bukan hanya untuk dimakan tetapi menghasilkan biofuel.

“Saya telah mempelawa pemilik syarikat untuk datang ke negara kita melihat bagaimana kerjasama sebaik mungkin untuk kita realisasikan, mereka memang berminat pasal mereka tahu bahawa sebagai negara pengeluar kelapa sawit terbesar di dunia selain daripada Indonesia dan mereka melihat bahawa Malaysia sebagai satu pilihan utama,” kata beliau.

Sementara itu, Mitsuro ketika ditemubual berkata, syarikatnya mempunyai perancangan untuk melabur di Sabah dan akan menghantar rombongan ke sana tidak lama lagi bagi perbincangan lebih lanjut.

“Kami sangat teruja dapat bermesyuarat dengan Ketua Menteri Sabah dan merancang melawat Sabah tidak lama lagi untuk menikmati apa yang ada dan mengambil langkah seterusnya untuk kerjasama antara Jepun serta Malaysia khasnya Sabah.

“Hari ini adalah permulaan sebelum kita membuat keputusan besar, terima kasih sekali lagi kerana memberikan peluang kepada kami,” katanya.

Pada hari yang sama, rombongan perdagangan dari Sabah turut mengadakan lawatan ke Tokyo Factory Automation Technical Centre yang diurus oleh Mitsubishi Electric Corp.

Mitsubishi Electric Corp merancang untuk membuka satu kemudahan di Malaysia bagi mempamerkan sistem automotif serta kebolehan kilang mereka.

Ketua Menteri kemudian menghadiri taklimat yang diberikan oleh Tsuneishi Shipbuilding Co Ltd bagi mengakhiri sesi lawatan hari ini.


Luka Lama Dipercayai Kesan Tembakan Ditemui Pada Punggung Gajah Pygmy

BELURAN: Beberapa kesan luka lama dipercayai kesan tembakan ditemui pada bahagian punggung gajah Pygmy Borneo yang mati di kawasan ladang sawit, di sini semalam.

Bagaimanapun, kesan tembakan itu tidak menembusi bahagian kulit haiwan malang itu.

Ketua Polis Daerah Beluran, Superintendan Kasim Muda, berkata bangkai gajah itu ditemui pekerja ladang yang terhidu bau busuk di lokasi kejadian.

“Gajah itu dianggarkan berusia lingkungan 25 tahun dan mempunyai berat 2.5 tan serta berketinggian kira-kira 2.5 meter.

“Hasil bedah siasat menemui beberapa luka lama dipercayai kesan tembakan pada bahagian punggung haiwan itu, namun tidak menembusi bahagian kulit dan hasil pemeriksaan juga mendapati gadingnya sudah tiada,” katanya dalam satu kenyataan media, di sini hari ini.

Kasim berkata, punca kematian sebenar gajah itu masih belum dikenal pasti setakat ini.

“Setakat ini suspek belum dikenal pasti dan sesiapa yang mempunyai maklumat berkaitan kejadian ini diminta tampil ke balai polis berhampiran atau menghubungi Bahagian Siasatan Jenayah Ibu Pejabat Polis Daerah (IPD) Beluran untuk membantu siasatan.

“Siasatan dijalankan dibawah seksyen 25(1) Enakmen Pemuliharaan Hidupan Liar 1997 kerana memburu haiwan dilindungi sepenuhnya,” Katanya.


Penganut Kristian Di Sabah Bebas Guna Kalimah ‘Allah’, Kata PBS

KOTA KINABALU: Parti Bersatu Sabah (PBS) meminta kerajaan mempertimbangkan rayuan yang difailkan terhadap keputusan Mahkamah Tinggi membenarkan penganut Kristian menggunakan kalimah “Allah”.

Setiausaha Agungnya, Joniston Bangkuai berkata, kalimah “Allah” bebas digunakan penganut Kristian di Malaysia Timur kerana isu itu selesai sedekad lalu.

“Ini bukan isu baharu dan ia telah diselesaikan bagi kes Sabah dan Sarawak sejak sedekad lalu dengan apa yang dipanggil 10 perkara SOP Idris Jala (bekas menteri di Jabatan Perdana Menteri) untuk penganut Kristian di dua negeri di Malaysia Timur.

“Tidak ada halangan bagi orang-orang Kristian di Sabah dan Sarawak menggunakan kalimah ‘Allah’ dalam amalan keagamaan mereka dan sudah tiba masanya bagi rakan-rakan Kristian kita di Semenanjung menikmati hak istimewa sama,” katanya dalam kenyataan.

Beliau berkata, pendirian PBS sama seperti pengumuman kerajaan Sarawak yang membenarkan kalimah “Allah” terus digunakan orang bukan Islam di negeri berkenaan.

“Kami telah menilai dan bersetuju dengan pendirian mereka (Sarawak).

“PBS juga sedar ini juga pendirian GRS (Gabungan Rakyat Sabah) yang sebelum ini belum bersuara, sejak sebelum merdeka dan sebelum kita menjadi sebahagian daripada Malaysia, kita selalu menikmati kehidupan aman damai dalam kalangan semua rakyat Sabah tanpa mengira kepercayaan agama mereka.

“Kami akan terus memelihara perpaduan dan keharmonian agama ini. PBS sebagai parti berbilang kaum selalu berpegang kepada kepercayaan dan pendirian ini, tidak perlulah mempolitikkan isu ini dan kita tidak perlu dipengaruhi taktik pembangkang.”

Pada 10 Mac lalu, Mahkamah Tinggi memutuskan arahan Kementerian Dalam Negeri pada 1986 yang melarang penggunaan kalimah “Allah”, “Baitullah”, “Solat” dan “Kaabah” oleh orang bukan Islam tidak sah dan tidak berperlembagaan.

Justeru, Hakim Noor Bee Arifin membenarkan permohonan semakan kehakiman oleh Jill Ireland Lawrence Bill, penganut Kristian dari Sarawak, untuk menggunakan kalimah “Allah” dalam pendidikan agamanya.

Bagaimanapun Putrajaya pada Isnin lalu memfailkan rayuan terhadap penghakiman itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Lelaki Tetak Bapa Saudara Guna Sabit Hingga Mati

LAHAD DATU : Seorang lelaki ditahan selepas dipercayai menetak mati bapa saudaranya dengan sabit pemotong buah sawit di Kampung Tradisi, Desa Kencana di sini, semalam.

Dalam kejadian kira-kira jam 1 tengah hari itu, mangsa yang dikenali sebagai Samak Hassan berusia 55 tahun meninggal dunia di tempat kejadian akibat kecederaan serius di kepala, leher dan badan.

Kejadian dikatakan berpunca daripada tindakan mangsa yang menegur anak buahnya supaya tidak sering memarahi ibu suspek yang juga kakaknya.

Ketua Jabatan Siasatan Jenayah (JSJ) Sabah, Sapii Ahmad berkata, mangsa adalah seorang warga asing yang bekerja di daerah ini tanpa dokumen sah.

“Kejadian disaksikan seorang wanita yang sedang membasuh pakaian di kawasan berhampiran apabila suspek dilihat tiba-tiba menetak mangsa dari belakang.

“Suspek dikatakan menetak kepala mangsa menggunakan sabit pemotong buah sawit yang dibawanya,” katanya ketika dihubungi, hari ini.

Menurutnya, saksi yang ketakutan terus melarikan diri dari lokasi kejadian dan satu laporan polis dibuat oleh salah seorang penduduk kampung.

Susulan itu katanya, seorang suspek berusia 24 tahun yang juga anak saudara mangsa ditahan di salah sebuah rumah di kawasan ladang berkenaan pada hari yang sama.

Beliau berkata, turut dirampas ialah pakaian yang digunakan ketika kejadian dan suspek kini ditahan reman untuk membantu siasatan lanjut.

“Hasil ujian saringan air kencing yang dijalankan terhadap suspek turut didapati positif jenis methapetamine.

“Siasatan lanjut dijalankan mengikut Seksyen 302 Kanun Keseksaan kerana membunuh yang membawa hukuman gantung sampai mati jika sabit kesalahan,” katanya. – FMT


Jangan Tertipu Dengan Projek Penanaman Guarana Di Sabah – Junz Wong

KOTA KINABALU, 26 Ogos: Menteri Pertanian dan Industri Makanan negeri Datuk Junz Wong mengingatkan orang ramai terutama petani agar tidak tertipu dengan projek penanaman Guarana di Sabah.

Beliau berkata sehingga kini kementeriannya tidak pernah meluluskan mana-mana permohonan untuk membawa masuk tanaman Guarana ke Sabah.

“Pada ketika ini, kementerian saya melalui Jabatan Pertanian tidak pernah meluluskan permohonan permit mengimport benih Guarana ke Sabah. Oleh itu, sebarang penanaman Guarana di Sabah merupakan kemasukan benih secara haram,” katanya dalam satu kenyataan di sini, hari ini.

Beliau mengulas mengenai penyebaran “Borang Permohonan Menyertai Projek Penanaman Guarana” menggunakan surat Persatuan Industri dan Asas Tani Sabah (PINTAS).

Junz berkata buat masa ini, guarana tidak termasuk dalam kategori tanaman yang dipromosi sebagai penjana ekonomi dan mana-mana tanaman baharu yang akan diperkenalkan perlu melalui proses penyelidikan, pembangunan dan pengkomersialan.

Beliau berkata di bawah Akta Kuarantin 1976 dan Peraturan-Peraturan Kuarantin Tumbuhan 1981, kawasan komponen Semenanjung Malaysia, Sarawak dan Sabah telah menetapkan prosedur untuk membawa masuk Guarana yang mana tertakluk kepada syarat-syarat yang ditetapkan dan  wajib mendapat Permit Import Tumbuhan.

Beliau mengingatkan orang ramai sekiranya mempunyai keraguan dan memerlukan keterangan lanjut mengenai tanaman Guarana hendaklah merujuk terus kepada Jabatan Pertanian Sabah.


Serangan Tengah Laut, 6 Sekeluarga Maut Ditembak

KOTA KINABALU: Enam sekeluarga termasuk seorang kanak-kanak berumur lapan tahun dari Pulau Denawan, Semporna mati selepas dipercayai ditembak di perairan selatan Filipina.

Ketika kejadian pada Selasa lalu, mangsa terbabit dalam perjalanan menyambut Maulidur Rasul bersama keluarga di Siasi, selatan Filipina.

Kejadian itu dimaklumkan dua mangsa yang terselamat dalam kejadian itu ketika disoal siasat polis selepas laporan mengenainya dibuat di Ibu Pejabat Polis Daerah (IPD) Semporna, kelmarin.

Laporan berkenaan dibuat selepas mayat enam mangsa dibawa balik pada Khamis lalu dan selesai dikebumikan di Pulau Denawan, kelmarin.

Bagaimanapun, setakat ini polis mengkelasifikasikan kes itu sebagai kematian mengejut kerana kejadian dilaporkan berlaku di luar perairan Malaysia selain mangsa tidak ada pengenalan diri.

Pesuruhjaya Polis Sabah, Datuk Omar Mammah, berkata berdasarkan keterangan dua mangsa terselamat itu, ketika kejadian mereka sekeluarga seramai lapan orang menaiki sebuah perahu dari Pulau Denawan Semporna untuk ke Siasi, selatan Filipina bagi menyambut Maulidur Rasul.

“Lapan sekeluarga termasuk seorang kanak-kanak berumur antara lapan tahun hingga 50-an menaiki bot dari Pulau Denawan, Semporna ke Siasi, selatan Filipina pada 5 November lalu untuk menyambut Maulidur Rasul di sana.

“Ketika dalam perjalanan, waktu malam mereka dikatakan dihampiri bot yang dinaiki sekumpulan individu yang kemudian melepaskan tembakan ke arah mereka.

“Tembakan itu menyebabkan enam mati termasuk seorang kanak-kanak, manakala seorang lelaki dan wanita selamat,” katanya, di sini, hari ini.

Omar menjelaskan, motif tembakan dipercayai balas dendam kerana tiada barangan termasuk wang milik semua mangsa dirampas kumpulan terbabit.

Sehari kemudian, saudara mangsa di Siasi, selatan Filipina pergi mencari di perairan yang menjadi laluan mereka kerana mangsa belum sampai di sana.

“Mereka kemudiannya menemui bot dan mendapati enam orang di dalamnya mati, manakala dua masih hidup. Mayat mangsa kemudiannya dibawa semula ke Pulau Denawan untuk dikebumikan.

Difahamkan, semua mangsa tiada pengenalan diri tetapi sudah menetap di Pulau Denawan, Semporna sejak sekian lama.


Suami Isteri Didakwa Palsu Dokumen Tender Sewa Kantin Sekolah

TAWAU: Sepasang suami isteri mengaku tidak bersalah atas enam pertuduhan menggunakan dokumen palsu untuk mendapatkan tender menyewa dan mengurus kantin sekolah di Mahkamah Khas Rasuah, di sini, hari ini.

Tertuduh, Barmah Wati Hassan, 38, dan Mohammad Endra Abd Sarakal, 39, membuat pengakuan itu selepas pertuduhan dibaca di hadapan Hakim Abu Bakar Manat.

Menurut kertas pertuduhan, kedua-dua tertuduh melakukan kesalahan itu pada 25 Januari 2017 di Pejabat Pendidikan Daerah Semporna dengan niat bersama dengan curangnya menggunakan suatu dokumen tulin iaitu penyata akaun semasa Maybank Islamic atas nama Syarikat E-Pah Corporation yang bertarikh 31 Oktober 2016 yang mana tertuduh mempunyai sebab untuk mempercayai bahawa dokumen itu adalah palsu.

Tertuduh juga pada tarikh yang sama dengan curangnya menggunakan suatu dokumen tulin iaitu Sijil Akuan Pendaftaran Syarikat dan Sijil Akuan Syarikat Pendaftaran Bumiputera atas nama syarikat E-Pah Corporation yang mana tertuduh mempunyai sebab untuk mempercayai bahawa dokumen itu adalah palsu.

Semua dokumen itu digunakan untuk tujuan menipu bagi mendapatkan tender menyewa dan menguruskan kantin Sekolah Kebangsaan Gelam-Gelam Semporna untuk tempoh dua tahun mulai 1 Februari 2017 hingga 31 Januari 2019.

Sehubungan itu, kedua-dua tertuduh didapati melakukan kesalahan dibawah Seksyen 471 Kanun Keseksaan yang boleh dihukum dibawah Seksyen 468 Kanun Keseksaan yang sama dibaca bersama Seksyen 34 kanun yang sama.

Jika sabit kesalahan, tertuduh boleh dikenakan hukuman penjara hingga tujuh tahun dan denda.

Abu Bakar membenarkan kedua-dua tertuduh dijamin sebanyak RM10,000 seorang dengan deposit masing-masing RM3,000 bersama seorang penjamin tempatan dan tertuduh diarah melaporkan diri ke Pejabat SPRM Tawau setiap dua bulan sekali selain pasport antarabangsa diserahkan kepada mahkamah.

Pendakwaan dikendalikan oleh Pegawai Pendakwa Clementine Severinus manakala tertuduh tidak diwakili peguam.

Terdahulu, mahkamah menetapkan 4 September sebagai tarikh sebutan semula kes untuk serahan dokumen.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penampang, Putatan, Kota Kinabalu, Tuaran, Papar Dilanda Banjir

KOTA KINABALU: Daerah ini, Putatan dan Penampang merupakan tiga daerah baharu yang dilanda banjir di Sabah akibat hujan lebat yang turun sejak petang semalam.

Berdasarkan kenyataan Sekretariat Jawatankuasa Pengurusan Bencana Negeri Sabah, setakat 8 pagi tadi, bilangan mangsa banjir di Sabah meningkat kepada 176 orang dari 43 keluarga yang dipindahkan ke tujuh pusat pemindahan sementara (PPS).

Tujuh PPS itu dibuka di enam daerah iaitu Pitas, Beaufort, Paitan, Kota Kinabalu, Putatan dan Penampang,

Turut mengalami banjir adalah Tuaran dan Papar namun, belum ada PPS dibuka di kedua-dua daerah ini.

Setakat pagi ini, sebanyak 147 kampung terjejas banjir di lapan daerah tersebut.

Di Pitas, hanya satu PPS dibuka iaitu Dewan Kampung Kusilat yang menempatkan 43 orang daripada 10 keluarga.

Untuk daerah Beaufort, PPS Dewan DSP Mohd Dun Banir menempatkan enam orang daripada tiga keluarga.

Di Paitan, dua PPS dibuka iaitu Dewan Binsulung dan Dewan Kg Kubambangan yang mana ia menempatkan 73 orang dari 22 keluarga.

Sementara di Kota Kinabalu, PPS dibuka di Dewan Likas yang menempatkan 39 orang daripada enam keluarga. Di Putatan, PPS Dewan Serbaguna PPR Ketiau, Putatan dibuka bagi menempatkan empat orang dari sebuah keluarga dan di Penampang PPS Rumah Kelab Kompleks Sukan Penampang dibuka bagi menempatkan 11 orang dari sebuah keluarga.

Hujan lebat yang turun sejak petang semalam memperlihatkan paras air mula meningkat di Penampang, Tuaran dan Kota Kinabalu.

Setakat 11.15 malam, semalam paras air di Sungai Moyog, Penampang meningkat sehingga 9.15m. Jawatankuasa Pengurusan Bencana Daerah (JPBD) juga sedang membuat tinjauan di kawasan-kawasan hotspot banjir di daerah ini. – BorneoToday


KPLB Sabah Selaras Pengagihan Bantuan E-Kasih & B40

KOTA KINABALU: Kementerian Pembangunan Luar Bandar (KPLB) Sabah dipertanggungjawabkan untuk menyelaras pengagihan Elaun Bantuan Khas kepada golongan miskin dan miskin tegar serta golongan berpendapatan rendah B40 di negeri ini di bawah peruntukan Pakej Bantuan Covid-19. Menterinya Datuk Ewon Benedick berkata, peruntukan dibawah kerajaan negeri itu bertujuan mengurangkan beban rakyat Sabah yang terjejas oleh penularan wabak Covid-19 khususnya dalam tempoh Perintah Kawalan Pergerakan sejak 18 Mac lalu. “KPLB dipertanggungjawabkan untuk menyelaras penyaluran bantuan untuk golongan yang tersenarai dalam e-kasih, petani, nelayan dan penternak serta kumpulan sasar B40 seperti yang dikemukakan oleh pelbagai jabatan dan agensi berkenaan. “Senarai nama yang kita perolehi merupakan nama sedia ada yang berdaftar dengan pelbagai jabatan dan agensi berkenaan. Contohnya senarai nama e-Kasih kita perolehi daripada Pejabat Pembangunan Negeri Sabah (SDO), Bantuan B40 daripada Lembaga Hasil Dalam Negeri (LHDN) dan golongan petani, penternak dan nelayan kita perolehi daripada Jabatan Pertanian, Ko-Nelayan dan agensi-agensi berkaitan pertanian,” katanya dalam kenyataan, hari ini. Sehubungan itu Ewon yang juga Ahli Dewan Undangan Negeri (Adun) Kadamaian menyeru orang ramai yang tersenarai dalam kategori itu supaya menghubungi pejabat daerah masing-masing atau jabatan berkaitan bagi memastikan nama mereka tidak tercicir daripada menerima bantuan. “Orang ramai boleh menghubungi pejabat daerah atau jabatan berkaitan, contonya jika anda seorang petani bukit dan menerima bantuan subsidi padi bukit sebelum ini, nama anda memang tersenarai dalam daftar penerima dan sepatutnya layak menerima bantuan ini,” katanya. Ewon berkata, KPLB Sabah akan memulakan pembayaran secara online kepada rakyat Sabah yang layak dan tersenarai dalam senarai yang disediakan pelbagai jabatan dan agensi bermula esok (30 Mac 2020).

“Ketika ini, kita masih menunggu data rasmi dari beberapa jabatan dan agensi berkaitan. Apabila semuanya selesai KPLB Sabah akan memulakan pembayaran online kepada mereka yang mempunyai akaun bank. “Bagi mereka yang tidak mempunyai akaun bank, kita akan meminta kerjasama daripada pejabat-pejabat daerah supaya menyampaikan bantuan itu kepada penerima di kawasan masing-masing,” katanya dan menambah pembayaran itu mengambil sedikit masa kerana ia perlu dimuktamadkan bagi memastikan tiada pertindihan nama. Ewon berkata kerajaan negeri memperuntukkan sebanyak RM20 juta untuk Elaun Bantuan Khas kepada Golongan Miskin dan Miskin Tegar. “Bagi meringankan kesulitan yang dihadapi golongan tersebut dalam menampung keperluan harian dalam masa yang susah ini, Kerajaan Negeri memberikan bantuan khas tunai sebanyak RM500 seorang secara “one-off” kepada Ketua Isi Rumah Miskin dan Ketua Isi Rumah Miskin Tegar yang berdaftar dalam sistem e-Kasih. “Bantuan ini melibatkan peruntukan sebanyak RM20 juta yang dijangka akan memberikan faedah kepada 22,456 Ketua Isi Rumah Miskin dan 15,747 Ketua Isirumah Miskin Tegar di seluruh Sabah,” katanya. Ewon juga meminta kerjasana daripada semua Pengerusi MPKK seluruh Sabah supaya mengumpul maklumat bank penerima bantuan dari kalangan mereka yang sedia tersenarai dalam  daftar e-Kasih untuk dikemukakan kepada semua pejabat daerah bagi urusan penyaluran bantuan tersebut. Mengenai bantuan golongan berpendapatan rendah B40, kerajaan negeri turut memperuntukkan sebanyak RM80 juta untuk golongan berkenaan. Mereka akan menerima bantuan tunai secara “one-off” sebanyak RM300 seorang. “Kerajaan Negeri amat prihatin dan mengambil berat terhadap kesusahan yang dihadapi oleh rakyat Sabah berpendapatan rendah daripada golongan B40 dan juga kumpulan masyarakat yang mudah terjejas. “Ini termasuklah anak-anak Sabah yang bekerja di Semenanjung Malaysia (dianggarkan seramai 30,000 orang); pemandu-pemandu teksi (seramai 13,132 orang), golongan petani atau pekebun-pekebun kecil; nelayan dan penternak seramai 169,630 orang, “porter” dan malim gunung (seramai 339 orang); serta kumpulan “vulnerable” seperti warga tua; anak-anak yatim; Orang Kelainan Upaya (melibatkan 62,638 orang); dan ibu-ibu tunggal (seramai 6,500 orang) di seluruh Sabah,” katanya. – Berita Sabah


Penghantar Makanan Maut Dirempuh Lori Di Jalan Papar

PAPAR: Seorang penghantar makanan maut selepas motosikal ditunggangnya dirempuh lori di Jalan Papar Lama, di sini.

Dalam kejadian kira-kira 1.50 tengah hari tadi, mangsa berusia 33 tahun yang juga anggota Sukarelawan Simpanan Polis disahkan maut di tempat kejadian.

Ketua Polis Daerah Penampang, Mohd Haris Ibrahim berkata, mangsa dipercayai dalam perjalanan menghantar makanan, sebelum tiba-tiba dirempuh lori yang terbabas dari laluan bertentangan.

Katanya, siasatan awal mendapati kemalangan itu dipercayai berpunca daripada kecuaian pemandu lori yang gagal mengawal kenderaan.

“Pemandu lori terbabit dipercayai gagal mengawal kenderaan sehingga terbabas ke tengah pembahagi jalan dan terus memasuki laluan bertentangan.

“Akibat daripada kejadian itu, mangsa yang menunggang motosikal terus dirempuh sebelum diseret beberapa meter sehingga memasuki parit di tepi jalan berkenaan,” katanya ketika dihubungi.

Haris berkata, pegawai perubatan dari Hospital Queen Elizabeth 1 di Kota Kinabalu mengesahkan mangsa meninggal dunia di tempat kejadian, manakala pemandu lori tidak mengalami sebarang kecederaan.

Katanya, kes itu disiasat mengikut Seksyen 41 (1) Akta Pengangkutan Jalan 1987.

Haris menasihatkan orang awam tidak menularkan rakaman kamera litar tertutup di tempat kejadian demi menjaga sensitiviti keluarga mangsa dan mengelakkan siasatan terjejas. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cara Kemaskini Dan Buat Permohonan Baharu Bantuan Prihatin Rakyat (BPR 2021)

BPR atau Bantuan Prihatin Rakyat telah dilancarkan oleh Menteri Kewangan pada sesi pembentangan Belanjawan 2021 sebelum ini.

BPR bertujuan menggantikan Bantuan Sara Hidup (BSH).

Menurut info dari Pengarah Belanjawan Negara Johan Mahmood Merican, permohonan BPR akan dibuka sebelum penghujung bulan Januari 2021 nanti.

Terkini, portal rasmi BPR telah beroperasi sepenuhnya di bpr.hasil.gov.my

Pemohon boleh membuat permohonan baru Bantuan Prihatin Rakyat bermula 15 Januari sehingga 15 Februari 2021.

Sekiranya anda penerima BSH 2020 atau BPN 2.0, anda hanya perlu kemaskini permohonan sahaja.

Jumlah bantuan yang disediakan adalah seperti berikut:

Menurut sumber, pendaftaran baharu Bantuan Prihatin Rakyat (BPR) akan dibuka sebelum hujung Januari 2021, kata Pengarah Belanjawan Negara Johan Mahmood Merican.

Terkini portal rasmi BPR sudah boleh diakses di https://bpr.hasil.gov.my untuk kemaskini atau permohonan baru bermula 15 Januari sehingga tarikh tutup 15 Februari.

Anda hanya perlu log in menggunakan id pengguna dan kata laluan yang anda telah daftarkan semasa mendaftar BSH dan anda perlu upload dokumen sokongan. Bagi permohonan baru anda perlu mendaftar dahulu untuk log in.

SALINAN Dokumen yang diperlukan JIKA MENGGUNAKAN BORANG :

Baru berkahwin/Perceraian/ibu/bapa tunggal yg mempunyai tanggungan/kematian pasangan/tambahan tanggungan/anak/keluarkan anak dari tanggungan/mempunyai anak tak berkahwin/anak angkat yg setaraf.

3) SIJIL LAHIR ANAK(17thn kebawah dan 18thn-20thn yg masih bersekolah/belajar IPT/tidak bekerja dan tiada pendapatan.

6) AKAUN BANK SUAMI ISTERI dan salah seorang pasangan mempunyai akaun bank/kedua dua pasangan yg tiada akaun.

Bujang OKU 18thn-59thn Dan Bujang 21thn-59thn/ibubapa tunggal/balu/janda/duda yang tidak mempunyai anak-

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tolak Sentimen Negatif : Christina Liew

KOTA KINABALU: Sebarang anasir negatif yang boleh mencetuskan ketegangan kaum di negeri ini wajar ditolak sekeras-kerasnya, kata Timbalan Ketua Menteri, Datuk Christina Liew.

Beliau berkata keharmonian dan keamanan yang dinikmati oleh rakyat pelbagai kaum di negeri ini perlu terus dikekalkan demi memastikan kesejahteraan semua pihak terpelihara.

“Rakyat Sabah menyambut perayaan di negeri ini bersama-sama sejak dari dahulu lagi dan ia harus diteruskan. Jika 20 atau 30 tahun lalu tidak ada bantahan apabila perayaan kaum diadakan, kenapa tiba-tiba (apabila kerajaan baharu) ada pihak membantah.

“Sikap itu tidak boleh diterima dalam masyarakat kita,” katanya kepada pemberita selepas menyampaikan bantuan keperluan asas kepada Pusat Pengajian Tahfiz Al-Quran As-Syatibiyah dan sumbangan kepada Masjid Bandar Kota Kinabalu di sini hari ini.

Christina berkata demikian ketika ditanya mengenai tindakan PAS menghantar memorandum bantahan terhadap sambutan Krismas dan Tahun Baru anjuran Pejabat Ahli Parlimen Tawau yang dihadiri kira-kira 10,000 orang baru-baru ini.

Sehubungan itu, beliau yang juga Ahli Parlimen Tawau menegaskan satu laporan polis telah dibuat oleh PKR dan Warisan Tawau terhadap PAS kerana dikatakan cuba mencetuskan ketegangan kaum di negeri ini dengan mengeluarkan memorandum itu.

Terdahulu dalam majlis itu Christina menyampaikan sumbangan bernilai RM4,000 termasuk wang tunai RM500 kepada Pusat Pengajian Tahfiz Al-Quran As-Syatibiyah kelolaan Masjid Bandar Kota Kinabalu yang diwakili Pengerusi Masjid, Ustaz Julniealam Amilussin dan Bendahari Masjid Datuk Arshad Idris.

Selain itu, Ahli Dewan Undangan Negeri (Adun) Api-Api itu juga menyampaikan goodie bag kepada 25 pelajar tahfiz tersebut.

“Melakukan amal kebajikan untuk masyarakat setempat adalah aktiviti Unit Pemimpin Pembangunan Komuniti Api-Api (UPPM) dan ia akan diteruskan pada masa akan datang,” kata Liew merangkap Menteri Pelancongan, Kebudayaan dan Alam Sekitar Negeri. – SabahNewsToday


(VIDEO) 120 Terkandas Di Nunukan Rayu Bantuan Kerajaan Malaysia Balik Ke Tanahair

KOTA KINABALU: Lebih 120 rakyat Malaysia terkandas di Nunukan, Kalimantan Utara (KALTARA), Indonesia, merayu Kerajaan Malaysia dan Kerajaan Negeri membantu mereka balik ke negara ini.

Rayuan itu dikemukakan berikutan penguatkuasaan Perintah Kawalan Pergerakan (PKP) dengan penutupan pintu masuk ke Tawau yang baharu diisytiharkan Daerah Zon Merah.

Kebimbangan juga timbul terhadap keselamatan rakyat Malaysia di negara jiran susulan penularan COVID-19 di Nunukan yang sehingga kini merekodkan empat kes positif.

Salah seorang rakyat Malaysia yang terkandas, peniaga, Ahmad Rizamsyah Mohd Noor, 28, berkata Nunukan kini turut diisytiharkan Zon Merah oleh pemerintah KALTARA.

“Tekanan juga dirasakan apabila ada segelintir masyarakat di sini yang skeptikal dan melabel kami seperti penyebar virus walaupun kami keluar dari Sabah sebelum PKP.

“Mujur ada yang faham situasi sebenar, tetapi kami masih perlu berhati-hati terutamanya dengan ‘calok’ (sindiket penipuan)” katanya, kepada Utusan Borneo, di sini.

Rizamsyah berkata mereka turut ditipu calok di Makassar semasa dalam perjalanan dari Sulawesi Barat, dan menumpang di rumah warga Tarakan sebaik tiba di pulau terbabit.

Namun, ketua kampung di kawasan itu meminta mereka keluar dari kampung itu sebab bimbang jika ada jangkitan, sebelum beliau, isteri dan anak bertolak ke Nunukan.

Menurutnya, kesulitan dihadapi juga ada dikongsikannya di media sosial namun ada netizen mengecam kerana menyangka mereka ke Indonesia ketika PKP dikuatkuasakan.

“Macam saya, isteri, Hasriani Tahir, 24, dan anak lelaki, tiga tahun, pergi ke Indonesia pada 7 Mac lagi, masa itu tidak ada larangan malah PKP juga belum dikuatkuasakan.

“Kami pergi melawat keluarga isteri yang mengadakan majlis perkahwinan di Sulawesi Barat dan sepatutnya balik Tawau pada 26 Mac, tetapi terkandas di Nunukan kerana PKP.

Beliau berkata ketika ini Nunukan baharu diisytiharkan sebagai Zon Merah dan penduduk di pulau itu juga diminta tidak meninggalkan kediaman masing-masing oleh pemerintah. Mengulas lanjut, mereka sekeluarga kini menginap sementara di Hotel Gita berhampiran Pelabuhan Tunon Taka sebagai ‘tempat berkurung’ bersama 20 rakyat Malaysia yang lain.

“Rakyat Malaysia di Nunukan tinggal secara berkelompok tetapi berasingan, kami juga perlu mendaftarkan diri dengan Imigrasi Indonesia di Pelabuhan Tunon Taka,” katanya.

Pada masa sama, beliau berterima kasih dengan rakyat Indonesia di Nunukan yang bersimpati dengan mereka dan turut membantu menghulurkan sumbangan makanan.

Ditanya berhubung reaksi pemimpin di Sabah pula, Rizamsyah bersyukur kerana sudah mendapat maklum-balas daripada Ketua Menteri Sabah berhubung situasi dihadapi.

“Pembantu Menteri Kewangan Sarifuddin Hata ada memaklumkan kami bahawa Ketua Menteri turut prihatin dan akan bertungkus-lumus membawa kami pulang ke tanahair.

“Terima kasih Kerajaan Negeri, pemimpin prihatin termasuklah Ahli Parlimen Kalabakan Ma’mun Sulaiman, Asdar Sulaiman, dan semua kenalan yang membantu,” katanya.

Menyentuh perancangan mereka pula, beliau berkata rakyat Malaysia yang terkandas di Nunukan amat berharap dapat dibantu untuk dibawa pulang ke tanahair secepat mungkin.

Mereka juga sedia mematuhi arahan Kerajaan Malaysia dan akur dengan prosedur PKP iaitu setiap orang yang baharu balik dari luar negara perlu menjalani kuarantin 14 hari. – Utusan Borneo


Dua Lelaki Pala’uh Ditahan Jalan Aktiviti Bom Ikan

SEMPORNA: Dua lelaki pala’uh ditahan Pasukan Polis Marin (PPM) dipercayai terbabit dalam aktiviti mengebom ikan, di Perairan Kampung Halo, di sini semalam.

Komander PPM Wilayah 4 Sabah, Asisten Komisioner Mohamad Pajeri Ali berkata, hasil daripada maklumat yang disalurkan Unit Risikan Marin(URM), anggota bot ronda PPM digerakkan dan berjaya memintas perahu dinaiki suspek kira-kira pukul 5 petang.

“Pemeriksaan mendapati dua lelaki pala’uh berusia 40 dan 26 tahun berada dalam perahu terbabit.

“Kita turut menemui dua peledak dan satu kotak mancis yang disimpan di dalam satu plastik hitam serta satu botol kaca berisi baja ammonia.

“Siasatan awal mendapati kedua-dua suspek menggunakan bahan itu untuk menjalankan aktiviti mengebom ikan,” katanya dalam kenyataan hari ini.

Beliau berkata semua barangan termasuk perahu dianggarkan bernilai RM2,061 dirampas dan dibawa ke Pangkalan Markas Operasi PPM Semporna untuk tindakan lanjut.

“Kes disiasat dibawah Seksyen 7(b) Akta Bahan Letupan 1957,” katanya. – SabahNewsToday


9,751 Kes Positif Baharu Covid-19 Hari Ini

PUTRAJAYA: Kementerian Kesihatan melaporkan 9,751 kes baharu Covid-19, menjadikan keseluruhan jangkitan meningkat kepada 2,323,478 kes setakat ini.

Ketua Pengarah Kesihatan, Dr Noor Hisham Abdullah berkata, Selangor mencatatkan jumlah jangkitan harian tertinggi dengan 1,796 kes.

Ia diikuti Sarawak dengan 1,339 kes, Kelantan (1,052), Johor (864), Sabah (705), Terengganu (650), Perak (643), Pulau Pinang (632), Kedah (578), Pahang (551), Kuala Lumpur (313), Melaka (244), Negeri Sembilan (243), Perlis (94), Putrajaya (45) dan Labuan (2).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Terima 140,000 Dos Vaksin Setiap Minggu Bermula Minggu Ini

KOTA KINABALU, 6 Julai : Sabah akan menerima bekalan 140,000 dos vaksin COVID-19 jenis Pfizer BioNTech dan Sinovac setiap minggu bermula minggu ini bagi program imunisasi di negeri ini, kata Menteri Pembangunan Masyarakat dan Kesejahteraan Rakyat Sabah Shahelmey Yahya.

Beliau berkata peningkatan jumlah bekalan itu adalah susulan permintaan Ketua Menteri Datuk Hajiji Noor kepada Kerajaan Persekutuan supaya bekalan vaksin di Sabah ditambah dengan segera bagi membolehkan sasaran 30,000 dos sehari diberikan kepada penduduk dapat dicapai.

Bagi mencapai sasaran itu, katanya, Kerajaan Persekutuan dan Kerajaan Negeri sedang berusaha sedaya upaya mendapatkan bekalan vaksin tersebut, justeru penduduk Sabah harus memberikan kerjasama dengan menerima suntikan vaksin dan mempromosi vaksin kepada orang terdekat.

“Dengan ketibaan bekalan vaksin baharu ini, kerajaan negeri berharap kadar pemberian vaksin harian dapat ditingkatkan daripada 10,000 sehingga 12,000 dos sehari sebelum ini kepada lebih dua kali ganda supaya kita boleh bersama mencapai imuniti kelompok dijangka menjelang hujung tahun ini.

“Minggu ini 140,000 dos baharu akan sampai yang dijadual tiba melalui Lapangan Terbang Antarabangsa Kota Kinabalu. Dos vaksin akan terus dihantar sehingga negeri ini mencapai imuniti kelompok,” katanya pada sidang media di sini hari ini.

Terdahulu beliau melancarkan talian Sabahchat di Kompleks Bersepadu Kementerian Komunikasi dan Multimedia di sini.

Talian itu bagi membantu penduduk Sabah yang terkesan akibat penularan pandemik tersebut.

“Talian ini dibuka kepada semua kumpulan masyarakat yang terkesan emosi dan psikologi, kanak-kanak. ibu tunggal, warga emas, belia, individu kehilangan pekerjaan dan petugas barisan hadapan,” katanya.

Shahelmy berkata Sabahchat, talian yang dibuka 24 jam itu boleh dihubungi di nombor 011-25254232.

Dua kes tertinggi diterima talian itu ialah penderaan kanak-kanak dan masalah keganasan rumah tangga, katanya. – BERNAMA